Pemuda PKR bidas ADUN DAP suruh Anwar digantikan, cabar namakan pengganti

Tindakan seorang Ahli Dewan Undangan Negeri (ADUN) DAP, Lee Chin Chen hari ini yang menggesa Ketua Pembangkang Datuk Seri Anwar Ibrahim berundur mengundang rasa tidak puas hati akar umbi PKR.

Seorang Naib Pemuda PKR (AMK), S Thiban membidas ADUN DAP tersebut yang dianggap sebagai tidak wajar dan mempersoalkan motifnya menyuruh Presiden PKR itu berundur supaya ia digantikan dengan ketua baharu untuk mengetuai blok pembangkang, Pakatan Harapan.

“Apa sebenarnya motif Chin Chen menuding jari serta mendesak Anwar berundur? Apakah Lee akan turut desak Setiausaha DAP Lim Guan Eng, Presiden Amanah Mohamad Sabu untuk turut berundur dari pucuk kepimpinan PH?

“Kalah satu PRN terus ugut keluar PH ini seolah-olah memang wujud perancangan untuk menubuhkan satu pakatan baru tanpa PKR,” katanya dalam satu kenyataan media hari ini.

Thiban juga mempersoalkan adakah selepas ini PKR juga boleh ditendang keluar DAP daripada gabungan itu, PH.

“Jika itu yang dimahukan oleh pimpinan DAP maka mereka boleh keluarkan PKR daripada PH,” katanya lagi.

Dalam pada itu, Thiban turut mencabar Chin Chen supaya mengemukakan nama calon pengganti Anwar.

“Jika tidak, Lee harus memohon maaf secara terbuka,” katanya.

Terdahulu, Chin Chen menggesa supaya PH mencari pengganti baharu dan bukan bergantung semata-mata kepada Anwar yang dilihatnya gagal dalam memimpin blok pembangkang itu dengan baik selepas kekalahan Pilihan Raya Negeri (PRN) Melaka.

“Izinkan saya menjelaskan hujah saya secara jelas terlebih dulu: Saya berharap Anwar akan melepaskan baton kepimpinan, berada di belakang kepimpinan dan membantu pengganti generasi baru mencapai tahap yang baru.

“Saya menyeru Anwar berundur sebagai Ketua Pembangkang supaya PH boleh memilih pengganti baru. Marilah kita meneroka hala tuju dan konsensus baru kita serta menentang konservatif agama dalam pakatan sayap kanan Melayu,” katanya dalam satu hantaran di Facebook hari ini.

Ujarnya lagi, keputusan PRN Melaka adalah tamparan kepada PH.

PRN itu menyaksikan Barisan Nasional (BN) mencapai kemenangan besar dengan memenangi 21 kerusi dan memperoleh majoriti dua pertiga kerusi Dewan Undangan Negeri (DUN).

PH hanya berjaya memenangi lima kerusi, manakala PKR tewas di semua kerusi ditandinginya.

Keputusan Anwar yang berdegil mahu meletak calon ‘katak berprinsip’ dalam PRN Melaka mendapat tentangan DAP namun beliau tidak menghiraukan dengan meneruskan juga rancangannya itu.


Ringgit ditutup rendah, harga minyak juga jatuh

Ringgit susut daripada pengukuhannya pada minggu lepas apabila ditutup rendah berbanding dolar Amerika Syarikat (AS) hari ini, susulan penurunan harga minyak mentah serta jangkaan kenaikan kadar faedah di negara maju itu pada bulan depan.

Malah, unjuran kenaikan kadar faedah itu terus mengasak ringgit biarpun persetujuan awal berkaitan had paras hutang AS telah dicapai, menurut laporan Bernama.

Pada 6 petang ini, ringgit turun ke paras 4.6030/6060 berbanding dolar AS daripada 4.5970/6035 yang dicatatkan pada akhir urus niaga Jumaat lepas.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata ringgit bergerak dalam jajaran RM4.60 berbanding dolar AS hari ini.

Bercakap kepada Bernama, beliau berkata dolar AS kekal di landasan stabil berikutan jangkaan kenaikan kadar faedah pada bulan depan.

Mengulas had siling hutang AS yang memberi impak buruk ke ayas mata wang lain, beliau berkata tumpuan seterusnya adalah sesi pengundian ahli kongres AS mengenai perkara itu pada Rabu ini.

Presiden Joe Biden telah menggesa Kongres meluluskan perjanjian had hutang tentatif yang dicapai dalam pertemuannya dengan Speaker Dewan Kevin McCarthy pada akhir minggu lepas.

Menurut laporan stesen penyiaran BBC, sekiranya diluluskan, ia akan membenarkan kerajaan AS membuat pinjaman sehingga selepas pilihan raya presiden seterusnya yang dijadualkan pada November 2024.

Mohd Afzanizam berkata, pada masa ini, paras rintangan dan sokongan bagi ringgit masing-masing pada RM4.6257 dan RM4.5491 berbanding dolar AS.

“Kami mengunjurkan julat lebih kecil bagi gandingan dolar AS/ringgit akan berterusan sehingga isu had paras hutang AS itu selesai,” katanya.

Pada akhir urus niaga hari ini, prestasi ringgit kebanyakannya mengukuh berbanding kumpulan mata wang utama.

Ringgit hampir tidak berubah berbanding pound Britain pada 5.6829/6866 daripada 5.6819/6899 pada Jumaat, meningkat berbanding euro pada 4.9330/9363 daripada 4.9340/9409 dan naik berbanding yen Jepun kepada 3.2820/2844 daripada 3.2918/2967.

Berbanding mata wang Asean, ringgit sebaliknya mencatat prestasi bercampur-campur.

Unit tempatan itu mendatar berbanding rupiah Indonesia kepada 307.3/307.7 daripada 307.3/307.9 minggu lepas, mencatat penurunan kecil pada 3.4016/4043 berbanding dolar Singapura daripada 3.4012/4062 dan meningkat berbanding baht Thailand kepada 13.2316/2463 daripada 13.2539/2784.

Ringgit juga mengukuh berbanding peso Filipina pada 8.20/8.21 daripada 8.24/8.25, sebelum ini.


Tekanan ekonomi akibat Covid-19 beri kesan kepada rumah tangga

Penularan Covid-19 memberi impak besar terhadap ekonomi dan tidak dinafikan ramai yang terjejas punca pendapatan yang akhirnya memberikan kesan kepada kehidupan rumah tangga, kata Datuk Seri Rina Mohd Harun.

Menteri Pembangunan Wanita, Keluarga dan Masyarakat berkata tahun ini sahaja sebanyak 902 kes keganasan rumah tangga dilaporkan dan berdasarkan statistik Polis Diraja Malaysia (PDRM) juga, sebanyak 5,260 kertas siasatan telah dibuka membabitkan kes keganasan rumah tangga bagi tempoh Januari hingga Disember tahun lepas.

“Mungkin ada ramai yang terjejas pendapatan atau hilang kerja. Apabila mereka tinggal di rumah, bila nak keluar ada had pergerakan dan sebagainya, maka banyak antara mereka luahkan tekanan perasaan (keganasan) itu kepada keluarga,” katanya lapor Bernama.

Terdahulu, Rina menghadiri majlis pelancaran Masjid Sebagai Pusat Transit Keganasan Rumah Tangga di Masjid Wilayah Persekutuan hari ini.

Rina berkata statistik itu ternyata menunjukkan isu keganasan rumah tangga memerlukan intervensi dan kerjasama pelbagai pihak, dengan itu pihaknya antara lain bekerjasama dengan Jabatan Agama Islam Wilayah Persekutuan (JAWI) bagi menjadikan masjid sebagai pusat transit keganasan rumah tangga.

Dalam tempoh sama juga, statistik Talian Kasih kementerian itu menerima sebanyak 2,540 panggilan berkaitan kes keganasan rumah tangga.

Beliau berkata dua masjid dipillih sebagai perintis program iaitu Masjid Wilayah Persekutuan Kuala Lumpur dan Masjid Al Ghufran Pinggiran Taman Tun Dr Ismail di sini dengan golongan wanita tanpa mengira bangsa dan agama yang menjadi mangsa keganasan rumah tangga boleh mendapatkan perlindungan di masjid berkenaan.

Masjid itu menyediakan kemudahan bilik asrama sedia ada di masjid, keperluan asas diri serta makan minum sepanjang keberadaan mereka di situ.

“Dalam menyantuni mangsa keganasan rumah tangga di pusat transit ini kelak, setiap mangsa akan dibekalkan dengan kit persalinan mengandungi baju dan seluar, selimut, tuala mandi, peralatan mandi dan keperluan asas wanita,” katanya.

Rina berkata seramai 19 pegawai JAWI juga telah menjalani sesi latihan Skuad Wanita Anti Jenayah (WAJA), iaitu satu modul latihan dibangunkan Jabatan Pembangunan Wanita dengan kerjasama Institut Sosial Malaysia sebagai rujukan oleh pegawai JAWI yang dilantik bertugas di pusat transit itu nanti.

Sementara itu, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata projek berkenaan adalah antara inisiatif di bawah Pelan Pengimarahan Masjid-Masjid Wilayah Persekutuan 2020-2024 melalui teras Sosial, Komuniti dan Alam Sekitar dengan penjenamaan Masjid Prihatin.

Beliau berkata ia bertujuan menyerlahkan lagi fungsi masjid sebagai pusat komuniti setempat yang menyediakan pelbagai kemudahan kepada segenap lapisan masyarakat meliputi keperluan psikososial dan spritual.

Pengarah JAWI Datuk Mohd Ajib Ismail pula berkata 12 masjid telah dipilih menjadi pusat aduan dan khidmat kaunseling kepada mangsa-mangsa keganasan rumah tangga dan mereka yang memerlukan khidmat nasihat, sokongan psikologi dan kaunseling, antaranya Masjid Al Imam Al Ghazali, Bandar Manjalara Kepong dan Masjid Al Qurtubi, Sri Segambut.


Pelitup muka termahal, RM6.23 juta

Pandemik Covid-19 bukan sahaja menyebabkan ekonomi negara di seluruh dunia berada dalam tekanan dan kemelesetan, namun ianya juga memberi ilham kepada pereka barang kemas untuk memperkenalkan hasil ciptaan masing-masing yang unik.

Memperoleh ilham daripada keperluan orang ramai di seluruh dunia untuk memakai pelitup muka, sebuah syarikat barangan kemas mewah jenama terkemuka, Yvel, menampilkan keunikan pelitup muka termahal di dunia.

“Saya bangga mempersembahkan pelitup muka Covid-19 yang paling mahal di dunia.

“N-99, diperbuat daripada 3,608 butir berlian dan mengambil masa hampir sembilan bulan untuk disusun,” kata Presiden Yvel, Isaac D Levy pada satu pameran barang kemas di Riyadh, Arab Saudi.

Pelitup muka itu yang telah dijual pada harga AS$1.5 juta (RM6.23 juta) dipinjamkan kepada Jewelry Salon, sebagai bahan pameran.

Jewelry Salon yang dibuka di Riyadh pada 2010 lalu menjadi hab kepada pereka wanita tempatan untuk mempamerkan hasil kerja tangan dan menaikkan jenama mereka.

Sejak itu, Jewelry Salon juga telah berkembang menjadi pameran serantau dan pusat tumpuan untuk peminat barang kemas, pelabur, dan perniagaan tempatan dan antarabangsa yang berprestij.

Menawarkan paparan barang kemas terbesar di Timur Tengah, Jewelry Salon turut mengambil bahagian dalam pameran barang kemas Riyadh dan pada masa ini menawarkan pelbagai koleksi reka bentuk unik dan barangan terhad dari lebih 16 negara.

Salah satu daripada koleksi ialah keluaran Boghossian, sebuah syarikat barang kemas Switzerland yang bermula di Mardin pada tahun 1868 dan telah menurunkan rahsia pertukangan dan keseniannya yang unik selama enam generasi.

Hasil rekaan syarikat itu mencapai rekod tertinggi dalam lelongan antarabangsa, suatu karya unik yang telah dipatenkan dan tidak boleh ditiru.

Boghossian mencipta, teknik Merveilles yang rumit yang membolehkan berlian kelihatan seperti terapung.

Boghossian mencipta, teknik Merveilles yang rumit yang membolehkan lebih banyak cahaya menerangi berlian dengan mengurangkan jumlah logam yang digunakan untuk menyokong permata itu.

“Merveilles adalah sesuatu yang tidak pernah dicipta sebelum ini, dan kerana terdapat sedikit logam yang terlibat, terdapat kecerahan di sekelilingnya berlian itu,” kata Pengarah Pemasaran Perniagaan syarikat itu, Dalia Boghossian.

Menurutnya Boghossian mengambil masa empat tahun melakukan penyelidikan dan pembangunan bagi menyempurnakan teknik Merveilles, yang menjadikan berlian kelihatan terapung.

“Kami sebenarnya mempunyai hak paten untuk Merveilles. Jadi tiada orang lain yang menciptanya seperti yang kami lakukan. Ia sangat istimewa kerana berlian itu memegang satu sama lain, dan bukannya menggunakan serampang logam,” katanya. – Agensi


Pembangkang akur tiada undi percaya, tandatangan MOU dengan PM esok

Pembangkang akhirnya tunduk kepada kerajaan diterajui UMNO apabila terpaksa akur untuk tidak membawa undi percaya ke Dewan Rakyat susulan persetujuan menandatangani memorandum persefahaman (MOU) dengan Perdana Menteri Datuk Seri Ismail Sabri Yaakob yang akan berlangsung esok di Parlimen.

Langkah bersetuju untuk menandatangani MOU tersebut juga memperlihatkan kesediaan blok pembangkang bersetuju ketiadaan undi percaya yang sepatutnya dibawa pada sidang kali ini.

Malah berkemungkinan blok pembangkang juga akan menyokong Datuk Seri Ahmad Maslan sebagai calon Timbalan Speaker yang baharu nanti.

“Kedua-dua pihak juga berusaha untuk mendedahkan memori yang terbuka persefahaman ini kepada umum sebagai komitmen terhadap keterbukaan penuh dan kebertanggungjawaban.

“Sesuai dengan semangat dan komitmen untuk menterjemahkannya, maka kedua-dua pihak untuk untuk menandatangani persefahaman ini pada hari esok, 13 September 2021 jam 5 petang bertempat di Dewan Bankuet, Parlimen Malaysia,” kata kenyataan bersama itu hari ini.

Perjanjian itu akan disempurnakan Ismail Sabri bersama ketua-ketua parti Pakatan Harapan, iaitu Presiden PKR Datuk Seri Anwar Ibrahim, Setiausaha Agung DAP Lim Guan Eng, Presiden Amanah Mohamad Sabu dan Presiden UPKO Datuk Seri Wilfred Madius Tangau.

Bagi wakil kerajaan kenyataan itu ditandatangani Menteri Dalam Negeri Datuk Seri Hamzah Zainudin, Menteri Tenaga dan Sumber Asli Datuk Seri Takiyuddin Hassan, Menteri di Jabatan Perdana Menteri Datuk Seri Wan Junaidi Tuanku Jaafar, Menteri Komunikasi dan Multimedia Tan Sri Annuar Musa, Menteri Kewangan Datuk Seri Tengku Zafrul Tengku Abdul Aziz.

Semalam, pembangkang mendedahkan bersetuju untuk membincangkan sebuah MOU dengan kerajaan bawah pentadbiran Ismail Sabri dan bukan bersetuju dengan Perjanjian Kepercayaan dan Perbekalan (CSA).

MOU itu termasuk cadangan tambahan kepada tujuh reformasi yang diumum Ismail Sabri baru-baru ini.

Pembangkang dan pihak wakil kerajaan membincangkan perkara dasar dan program khusus di mana penekanan juga diberikan kepada keperluan menjalankan reformasi dalam bidang ekonomi dan kesihatan awam bagi menangani pandemik Covid-19.

Selain itu, isu urusan perjalanan Parlimen, soal pengabsahan, dan perkara berkaitan penambahbaikan tatakelola kerajaan turut dibincangkan.

Turut ditekankan PH berhubung suntikan fiskal tambahan sebanyak RM45 bilion perlu dibuat kepada Dana Covid-19 RM65 bilion yang kini hanya berbaki RM8.6 bilion untuk menangani pandemik Covid-19 dan memberikan bantuan kewangan kepada rakyat.


Selepas harga barang asas, kini harga besi dan simen juga naik pada Januari

Peningkatan harga besi dan simen direkodkan sebanyak satu peratus dan 2.6 peratus pada Januari 2023 berbanding bulan sebelumnya untuk mencatatkan peningkatan tiga bulan berturut-turut.

Ketika orang ramai sedang merungut berhubung peningkatan kos harga barang harian, kenaikan harga bahan binaan juga tidak terkecuali dan ia memberi kesan kepada para kontraktor dan pemaju.

Bagi perbandingan tahun ke tahun, indeks harga bagi seunit besi dan simen telah meningkat masing-masing sebanyak 1.4 peratus dan 9.3 peratus pada bulan lalu, berbanding bulan sama tahun sebelumnya.

Ketua Perangkawan, Datuk Seri Mohd. Uzir Mahidin berkata, peningkatan harga bahan mentah dan arang batu, serta kos penghantaran yang lebih tinggi merupakan penyumbang utama terhadap kenaikan harga dalam pasaran simen di Malaysia.

Menurutnya, peningkatan indeks harga besi pula seiring dengan peningkatan harga bijih besi dan besi utama di peringkat global.

“Menurut Trading Economics, harga besi dijangka meningkat berikutan pemulihan aktiviti kilang di China pada Januari selepas penguncupan tiga bulan berturut-turut seperti yang dilaporkan oleh The China National Bureau of Statistics Manufacturing Purchasing Manager Index.

“Selain itu, penamatan dasar Sifar Covid di China dan pelbagai inisiatif untuk merangsang aktiviti pembinaan dijangka memperkukuh sektor hartanah dan permintaan perumahan.

“Jangkaan ini seterusnya akan meningkatkan permintaan untuk input pembinaan dan perindustrian yang menggunakan bahan daripada bijih besi dan besi,” katanya dalam satu kenyataan semalam.

Dalam pada itu, Mohd. Uzir menyatakan purata harga seunit besi yang terdiri daripada bar bulat keluli lembut dan Mycon 60 high tensile deformed bars adalah RM3,599 bagi setiap tan metrik, peningkatan 0.7 peratus berbanding Disember 2022 pada RM3,576/ tan metrik.

“Purata harga simen (Ordinary Portland) pula mencatatkan peningkatan 3.4 peratus iaitu RM21.66/50 kilogram (kg) berbanding RM20.95/50 kg pada Disember.

“Sementara purata harga pasir kekal tidak berubah iaitu RM36.32/tan metrik,” katanya.


Bandingkan dengan Dr Mahathir, PMX teruskan saman terhadap MP Pendang

Datuk Seri Anwar Ibrahim memfailkan saman terhadap Ahli Parlimen Pendang Datuk Awang Solahuddin Hashim berhubung kenyataan berbaur fitnah terhadap Perdana Menteri itu di lobi Parlimen.

Anwar, 75, memfailkan saman itu menerusi Tetuan S.N. Nair & Partners di Mahkamah Tinggi di sini, dengan menamakan Awang Solahuddin sebagai defendan tunggal, menurut laporan Bernama.

Peguam Datuk S.N. Nair, yang mewakili Anwar, ketika dihubungi Bernama berkata saman itu difailkan pada 12.06 tengah hari tadi.

Berdasarkan pernyataan tuntutan, Anwar mendakwa defendan membuat beberapa kenyataan yang merujuk kepadanya di lobi Dewan Rakyat, bangunan Parlimen di sini, semasa Mesyuarat Pertama Penggal Kedua Parlimen Ke-15, pada 21 Feb lepas.

Beliau berkata kenyataan tersebut telah diterbitkan semula atau menyebabkan penerbitan semula oleh defendan kepada pemberita, yang terakam dalam bentuk audio dan video.

“Pada 21 Feb 2023, kenyataan fitnah daripada audio dan video tersebut telah diterbitkan semula atau menyebabkan penerbitan semula oleh defendan di aplikasi TikTok melalui akaun di bawah nama “@asriasri64chanel”.

“Video yang diterbitkan dalam akaun TikTok itu telah mendapat tontonan melebihi 21,700 kali, 348 komen, melebihi 180 butang ‘like’, melebihi 22 butang ’favourite’, dan 55 kali perkongsian setakat tarikh pemfailan tindakan ini,” menurut Anwar dalam pernyataan tuntutan itu.

Ahli Parlimen Tambun itu berkata pada hari sama (21 Feb) portal MalaysiaKini menerbitkan semula sebahagian kenyataan fitnah daripada audio dan video tersebut menerusi dua artikel bertajuk ‘MP PAS:
‘Sikap pendendam Anwar lebih teruk daripada Mahathir’ manakala dalam versi Bahasa Inggeris, bertajuk “Why no LCS charges, MP asks ‘more vindictive than Mahathir’ PM’.

Menurut Anwar, kenyataan fitnah itu antaranya membawa maksud beliau mempunyai sifat pendendam serta membalas dendam, telah menyalah guna kuasa sebagai Perdana Menteri dan Menteri Kewangan dengan mencampuri, mengganggu serta sewenang-wenangnya mengarahkan agensi penguatkuasaan undang-undang dan pendakwaan di Malaysia untuk agenda politik peribadi.

Beliau mendakwa Awang Solahuddin sengaja dan berniat jahat mengucap serta menerbitkan kenyataan fitnah itu untuk menghasut orang ramai serta menimbulkan kebencian peribadi terhadap plaintif yang kini ketua Kerajaan Perpaduan yang sah dan komited untuk membasmi segala bentuk rasuah.

“Kenyataan fitnah itu memusnahkan reputasi saya sebagai pemimpin yang dihormati di Malaysia serta di peringkat antarabangsa. Penerbitan dan penerbitan semula kenyataan memfitnah itu adalah objektif defendan bagi mendapatkan publisiti murah untuk kepentingan peribadi dan politiknya,” kata Anwar.

Anwar menuntut Awang Solahuddin antaranya ganti rugi am, teruk, teladan, ganti rugi pampasan selain perintah injunksi untuk menghalang defendan, ejen, atau wakilnya daripada terus menerbitkan atau mengedarkan kenyataan fitnah serupa.


Usaha menormalisasi sentimen benci DAP kepada akar umbi UMNO sedang berjalan

Sejak sekian lama, DAP adalah musuh tradisi kepada UMNO dan dilihat sebagai ancaman kepada kaum Melayu dan agama Islam, menurut pemimpin UMNO sebelum ini.

Bagaimanapun, senario benci DAP yang disemai dalam kepala akar umbi UMNO kini terpaksa ditukar kepada sayang dan cinta selepas Presidennya membawa parti itu duduk bersama dengan Pakatan Harapan (PH) yang terdapat dalamnya parti DAP.

Jadi, tidak hairan usaha-usaha untuk menormalisasi sentimen benci kepada DAP kini sedang berjalan dengan rancak memandangkan Pilihan Raya Negeri (PRN) yang bakal diadakan pada masa terdekat.

Sumber dalaman memberitahu Agenda Daily, semasa pemukiman melibatkan jentera UMNO di enam negeri yang berlangsung di Janda Baik baru-baru ini, banyak isu yang dibincangkan tertumpu kepada kaedah dan pendekatan yang perlu untuk memperlihatkan UMNO dan DAP kini bukan lagi musuh.

Terdahulu, Ahli Majlis Tertinggi UMNO, Datuk Seri Ahmad Maslan menggesa ahli parti untuk menyokong parti dalam kerajaan campuran khususnya DAP pada PRN nanti dan tidak melihat mereka sebagai musuh utama lagi.

Menurut sumber, kenyataan tersebut adalah langkah pertama yang sedang dimainkan pemimpin UMNO untuk melihat sambutan dibawah dan akan dijadikan kayu pengukur untuk melihat sejauh mana penerimaan sentimen ahli UMNO terhadap DAP.

Namun, reaksi yang diterima dibawah agak membimbangkan apabila akar umbi UMNO dilihat tidak dapat menerimanya, malah terdapat juga ahli-ahli yang menggugut untuk keluar parti dan memboikot jentera parti pada PRN nanti.

Terdapat beberapa fasa yang akan dijalankan UMNO ke arah menormalisasikan sentimen benci kepada DAP dikalangan penyokongnya dan mereka mengharapkan ia dapat memberi pemahaman dan penjelasan yang baik kepada ahli-ahli parti dibawah nanti.

“Fasa pertama, gesaan kepada ahli-ahli UMNO untuk tidak melihat DAP sebagai musuh dan melihat ia sebagai sebuah gabungan dalam kerajaan perpaduan.

“Logik yang digunakan adalah ahli UMNO bukan memangkah DAP tetapi memangkah kerajaan perpaduan,” kata sumber yang mengetahui berhubung pemukiman tersebut.

Selepas ini, terdapat beberapa fasa lain yang akan berjalan, antaranya UMNO akan cuba menunjukkan kepada penyokongnya bahawa DAP bukan sebuah parti chauvinis dan perkauman walaupun sebelum ini label tersebut diberikan kepada parti itu.

Imej baik pemimpin DAP akan digunakan UMNO untuk meminta akar umbi memberi sokongan kepada parti tersebut, antaranya UMNO akan cuba memperlihatkan imej sederhana yang dimiliki pemimpin utama DAP yang perlu dijadikan contoh dan tauladan.

Selain itu, program bersama pemimpin utama DAP juga akan lebih banyak diadakan selepas ini bagi menawan hati akar umbi UMNO untuk menyokong parti tersebut, malah ia sudah terbukti baru-baru ini apabila seorang pemimpin DAP di Pulau Pinang dijemput ke rumah terbuka anjuran UMNO negeri itu.

Malah, seorang pemimpin DAP yang hadir dalam program tersebut juga memberi persembahan khas di hadapan para tetamu yang kebanyakkannya terdiri daripada ahli-ahli UMNO.

“Program-program melibatkan pemimpin UMNO dengan DAP akan lebih banyak diadakan selepas ini, malah baru-baru ini rumah terbuka UMNO yang diadakan juga menjemput pemimpin daripada DAP.

“Program ceramah juga akan diadakan kepada akar umbi untuk menjelaskan rasional keputusan UMNO meminta penyokongnya mengundi DAP pada PRN nanti,” katanya lagi.

Susulan kenyataan Mat Maslan baru-baru ini, pemimpin utama DAP juga memberikan respon balas yang sama dengan meminta pengundi mereka untuk menyokong UMNO pada PRN nanti.

Setiausaha Agung DAP, Anthony Loke berkata kenyataan Mat Maslan supaya ahli UMNO menyokong DAP adalah logik kerana mereka kini sudah berada dalam satu gabungan kerajaan.

Menurut sumber, naratif untuk menormalisasi sentimen benci DAP sememangnya dirancang secara strategik khususnya kepada pengundi kaum Melayu yang berada dalam UMNO kerana diketahui Pakatan Harapan (PH) tidak mendapat sokongan yang kuat daripada kumpulan pengundi Bumiputera.

Mengambil kira UMNO masih lagi memiliki saki baki sokongan orang Melayu, DAP juga perlu memainkan peranan mereka dalam usaha menormalisasi sokongan pengundi Cina kepada UMNO juga.

Dalam keadaan ini, UMNO dan DAP mengambil sikap “menang-menang” kerana saling memerlukan satu sama lain.

Tanpa DAP, UMNO mungkin tidak dapat berada lama dalam kerajaan campuran dan tanpa UMNO pula, DAP juga tidak akan dapat menjadi kerajaan pusat.


Ajaran Perjalanan Mimpi Terakhir boleh kena SOSMA: Menteri

Kementerian Dalam Negeri (KDN) tidak teragak-agak mengambil tindakan terhadap individu dan pengikut ajaran sesat yang mendakwa Perang Dunia Kedua akan bermula di Sabah, jika dakwaan itu mencetuskan rasa takut dalam masyarakat.

Menterinya, Datuk Seri Hamzah Zainuddin mengingatkan hasutan sehingga rakyat negara ini melarikan diri ke luar negara adalah sesuatu yang menimbulkan perasaan gusar rakyat.

“Kita boleh ambil tindakan, mungkin melalui Akta Kesalahan Keselamatan (Langkah-langkah Khas) 2012 (SOSMA),” katanya pada sidang media pertama setelah dilantik semula mengekalkan jawatannya sebagai Menteri Dalam Negeri dalam Kabinet Perdana Menteri, Datuk Seri Ismail Sabri Yaakob, hari ini.

Hamzah mengulas laporan media mengenai tindakan seorang wanita berusia 39 tahun mendakwa kononnya akan berlaku Perang Dunia Ketiga bermula di Sabah yang rakaman videonya tular di laman sosial, baru-baru ini.

Sebelum ini, Ajaran Perjalanan Mimpi Yang Terakhir dilaporkan semakin giat menyebarkan fahaman menerusi platform media sosial.

Beberapa hari ini, tular klip video seorang wanita yang menggelarkan dirinya sebagai Sittah Annur yang dikaitkan dengan usaha mengembangkan ajaran Perjalanan Mimpi Yang Terakhir (PMYT).

Wanita itu turut membuat beberapa dakwaan pelik termasuk menceritakan mimpinya yang terakhir ditunjukkan suasana di Makkah. Dia juga mendakwa bertemu dengan Malaikat dan Rasulullah SAW.

Media melaporkan setakat ini kumpulan itu sudah mewujudkan 22 buah grup di laman Telegram dan diikuti lebih 3,000 pengikut yang mana jumlahnya bertambah setiap hari.

Mengulas lanjut, Hamzah berkata agensi bertanggungjawab di bawah KDN tidak teragak-agak mengambil tindakan terhadap mana-mana pihak yang didapati melakukan kesalahan, termasuk menghasut.

“Tindakan juga boleh diambil terhadap pihak yang melakukan kesalahan mengikut Akta Mesin Cetak dan Penerbitan. Kalau melakukan sesuatu yang melanggar undang-undang contohnya undang-undang pencetakan, kita boleh ambil tindakan dari sudut itu.

“Kalau hasut sehingga menyebabkan orang ramai berasa tidak selesa dan cuba lari dari negara kita, itu sesuatu yang boleh menimbulkan perasaan gusar dan takut. Kita boleh ambil tindakan, mungkin melalui SOSMA,” katanya.


Kerja-kerja tambak laut selatan Pulau Pinang bermula 1 Julai

Kerja-kerja projek Tambakan Laut Selatan Pulau Pinang (PSI) di pulau mutiara itu akan bermula 1 Julai ini, kata Gamuda Bhd, lapor Malaysiakini.

Berdasarkan pengumuman kepada Bursa Malaysia, Fasa 1 projek bernilai RM3.7 bilion untuk penciptaan pulau seluas 2,300 ekar itu dijadualkan siap 30 Jun 2030.

Gamuda merupakan pemilik majoriti SRS Consortium Sdn Bhd yang menjalankan kerja-kerja penambakan PSI.

Projek kontroversi yang akan membentuk semula selatan pulau Pulau Pinang itu dibantah kerana dikatakan mengancam sumber rezeki nelayan di kawasan itu.

Susulan menerima bantahan pelbagai pihak termasuk NGO dan nelaya, Perdana Menteri, Datuk Seri Anwar Ibrahim mengumumkan sebelum ini projek itu diteruskan dengan syarat saiznya dikecilkan kepada projek satu pulau sahaja daripada tiga pulau.

Kata Anwar, projek tersebut diperlukan untuk membantu ekonomi berkembang dan membiayai projek LRT Pulau Pinang.

Selepas beberapa tahun tertangguh, Putrajaya akhirnya meluluskan laporan penilaian kesan alam sekitar (EIA) untuk projek itu pada Mei lalu.

Bagaimanapun, pengkritik berpendapat EIA baru diperlukan sekarang memandangkan terdapat cadangan baharu mengecilkan projek tersebut.

Namun keputusan kerajaan mengecilkan projek kontroversi melibatkan tambakan laut di Pulau Pinang daripada 1,821 hektar kepada 930.8 hektar itu masih tidak boleh diterima beberapa NGO.

Presiden Sahabat Alam Malaysia (SAM), Meenakshi Raman menggesa kerajaan membatalkan terus projek Pulau Pinang Selatan (PSI) itu kerana keluasan yang disebut itu masih berskala besar.


Pekerja berusia 50 tahun ke atas ditawar VSS, umum Telekom Malaysia

Skim Pemisahan Sukarela (VSS) kepada semua pekerja, eksekutif dan bukan eksekutif yang berumur 50 tahun ke atas akan dilaksanakan Telekom Malaysia Bhd (TM).

Pengumuman VSS itu diumumkan TM dalam satu kenyataan hari ini dan ia adalah terbuka untuk semua pekerja dan inisiatif kumpulan itu telah menerima maklum balas positif daripada pekerja.

TM menawarkan pekerja dengan pilihan untuk persaraan awal atau peluang untuk beralih ke laluan kerjaya yang berbeza.

“Skim ini dilakukan atas dasar sukarela sepenuhnya. TM tidak menetapkan sebarang sasaran untuk VSS ini,” katanya.

TM berkata, kumpulan juga melaksanakan libat urus bersama dengan kesatuan sekerja dan pekerja yang berpotensi mengambil VSS untuk memastikan ketelusan dan persefahaman bersama.

Katanya, berdasarkan pelaksanaan tawaran sukarela yang lalu, ia mendapat maklum balas positif, menunjukkan terdapat minat ketara daripada segmen tertentu tenaga kerja syarikat itu.

“Di TM, kesejahteraan dan masa depan pekerja kami kekal penting kepada nilai kumpulan. Kami tidak berbelah bahagi dalam komitmen terhadap kebajikan keseluruhan dan cita-cita kerjaya mereka,” katanya.


DAP bantu UMNO habis-habisan : Nga Kor Ming

DAP berikrar membantu UMNO habis-habisan dalam menghadapi pilihan raya negeri (PRN) akan datang.

Naib Pengerusi DAP Kebangsaan, Nga Kor Ming berkata fokus utama kini adalah saling membantu demi memperkukuhkan kerajaan.

“Presiden UMNO (Datuk Seri Ahmad Zahid Hamidi) pun dah ‘move on’ dan sekarang fokus utama kita adalah bagaimana untuk membantu UMNO dan UMNO membantu DAP untuk memperkukuhkan kerajaan Malaysia Madani demi kesejahteraan rakyat dan kestabilan politik negara.

“Kita akan membantu UMNO habis-habisan dalam PRN,” katanya kepada pemberita selepas mengadakan lawatan kerja ke Bandar Raya Ipoh di Ipoh, hari ini.

Nga sekali lagi menyeru agar Pemuda UMNO melupakan persengketaan lama antara mereka yang berlaku sebelum ini.

Pada 8 Jun lalu, Pemuda UMNO menuntut DAP membuat permohonan maaf secara terbuka atas semua kata-kata dan tohmahan yang pernah dilemparkan kepada UMNO yang menghiris hati semua ahli parti itu hingga kini.

Ketua Pemuda UMNO, Dr Akmal Saleh menyeru agar DAP memohon maaf kepada UMNO atas tohmahan terhadap parti itu yang mengguris hati semua ahlinya sehingga kini.

Kata Akmal, ada ahli yang datang berjumpa, mengadu dan meluahkan perasaan risau apabila bersama DAP, ‘keris’ UMNO akan terperosok ke bumi.

Namun Zahid ketika menyampaikan Ucapan Dasar pada PAU 2023 lalu meminta agar tiada lagi kenyataan yang mengguris hati antara mereka malah beliau menyeru agar rakan-rakan baharunya dalam kerajaan campuran itu juga tidak lagi mengeluarkan kenyataan yang mengguris hati orang Melayu.

Setiausaha Publisiti DAP, Anthony Loke kemudiannya berkata DAP tidak akan memohon maaf kepada UMNO dan tidak mahu persengketaan lama mereka terus diungkit selepas mereka bersama dalam kerajaan campuran sejak enam bulan lalu.


Kerajaan campuran akan jadi lebih angkuh jika menang PRN: Tun Faisal

Jika rakyat menolak gabungan kerajaan campuran Pakatan Harapan (PH)-UMNO pada Pilihan Raya Negeri (PRN) 12 Ogos, ia akan dapat menyekat keangkuhan yang sedang dilakukan pemimpin mereka.

Aktivis politik, Datuk Tun Faisal Ismail Aziz berkata pengundi di enam negeri mempunyai peluang untuk memberi isyarat kepada kerajaan campuran yang dilihat lemah dalam pentadbiran supaya membuka mata mereka bagi mendengar permasalahan dihadapi orang ramai ketika ini.

“Kalau kita sama-sama tolak Pakatan Harapan dan juga Barisan Nasional, kerajaan hari ini akan mula buka mata.

“Akan mula dengar suara rakyat. Dan masa itulah apa yang tuan-tuan minta barulah dia nak tengok apa yang dia janji-janji sebelum ini barulah dia nak pertimbangkan,” katanya semasa berucap pada Ceramah Jelajah Nismilan Kita Ubah di Lenggeng malam tadi.

Bagaimanapun, Tun Faisal berkata jika rakyat masih menyokong gabungan kerajaan campuran dalam PRN, keangkuhan pemimpin mereka akan berterusan dan suara rakyat akan dipinggirkan.

“Kalau kita masih undi Barisan Nasional-Pakatan Harapan, bila orang UMNO yang tak suka Zahid (Datuk Seri Ahmad Zahid Hamidi) masih undi Barisan Nasional maka kekal lah Zahid di situ, maka kekal lah kerajaan yang angkuh dan tak dengar suara rakyat di situ,” ujarnya lagi.

Tun Faisal menyifatkan kerajaan campuran dipimpin Datuk Seri Anwar Ibrahim tidak mendengar suara rakyat, ia terbukti dalam isu pengeluaran Kumpulan Wang Simpanan Pekerja (KWSP) dan kenaikan harga barang yang gagal ditangani dengan sebaiknya.

Selain itu, Tun Faisal juga menggesa agar rakyat tidak terperangkap dengan permainan provokasi yang dicetuskan kerajaan campuran, ia termasuk isu melibatkan 3R (Agama, bangsa dan raja).

Jelasnya, isu 3R dimainkan oleh kerajaan campuran kerana mereka mahu menutup kelemahan dalam pentadbiran dan cuba mencari jalan untuk menunjukkan kononnya Perikatan Nasional (PN) adalah ekstrem pada pandangan mata rakyat.

“Mereka nak divert dari perkara-perkara yang menjadi kelemahan mereka,” ujarnya lagi.


Bukti RM13 juta dipindah ke luar negara diserah kepada SPRM

Dokumen dan slip yang didakwa bahan bukti berkaitan wang RM13 juta milik Menteri Besar Incorporated (MBI) Kedah yang dikatakan dipindahkan ke akaun di luar negara sudah diserah kepada Suruhanjaya Pencegahan Rasuah Malaysia (SPRM).

Perkara itu disahkan Pengarah SPRM Kedah, Datuk Shaharom Nizam Abd Manap yang berkata pihaknya sedang meneliti bukti tersebut sebelum mengambil tindakan susulan. Ia diperoleh selepas pegawai SPRM menemui Menteri Besar, Muhammad Sanusi Md Nor semalam.

“Sebelum ini kita hanya mengetahui mengenai perkara ini melalui media sosial dan sumber luar sebelum SPRM berkunjung ke Pejabat Menteri Besar pagi semalam. Beliau memberi kerjasama yang baik.

“Kita sudah dapatkan beberapa dokumen penting berkaitan untuk penelitian awal, namun belum ada siasatan rasmi dibuat,” katanya dipetik laporan sebuah portal.

Terdahulu, Muhammad Sanusi mendakwa wang milik MBI berjumlah RM13 juta dipindahkan ke akaun luar negara ketika Datuk Seri Mukhriz Mahathir masih memegang jawatan MB Kedah.

Muhammad Sanusi berkata, wang berkenaan dipindahkan ke sebuah akaun bank di Kanada dan terdapat slip pemindahan masih disimpan pihaknya sebagai bukti.

Bagaimanapun, Mukhriz pula meminta Muhammad Sanusi membuat laporan polis dan kepada pihak SPRM berhubung dakwaan itu.

Mukhriz berkata, beliau memandang serius dakwaan terbabit kerana ia memberi gambaran buruk terhadapnya dan kerajaan negeri terdahulu ketika beliau menerajui Kedah.


Penyokong PN bina helikopter sendiri lawan PMX?

Sebuah replika helikopter nuri hasil tangan sekumpulan anak muda di Kampung Charok Salang di Baling, Kedah menjadi tumpuan sempena pilihan raya negeri (PRN) kali ini.

Replika bernilai lebih RM20,000 hasil wang simpanan dan sumbangan keluarga itu mengambil masa sekitar enam bulan untuk dibina

Penggerak badan bukan kerajaan Gerak Amal Bersama, Muhammad Baihaki Ishak, 30 berkata semangat untuk menghadapi PRN Kedah bagi Dewan Undangan Negeri (DUN) Kupang mendorongnya bersama enam lagi rakan menyiapkan replika helikopter itu.

Katanya, mereka tidak menyangka replika tersebut yang berketinggian 10 meter dan lebar dua meter tersebut tular menarik perhatian masyarakat bukan sahaja dari negeri ini tetapi juga negeri sekitar seperti Perlis, Pulau Pinang, Perak selain Kelantan dan Terengganu.

“Idea untuk mencipta replika helikopter ini datang daripada abang sulung, Muhammad Zuhud Ulia yang bekerja sebagai tukang rumah.

“Kos keluar duit pada awalnya sebanyak RM18,000 tapi jika bagi kos pembuatan termasuk membeli casis lori dan bahagian dalam replika, kos keseluruhan mungkin telah lebih RM20,000,” katanya, lapor Sinar Harian.

Ahmad Lutfi Ishak, 21 pula memberitahu ketujuh-tujuh mereka mempunyai tugasan masing-masing bagi menyiapkan pemasangan bahagian luar dan badan serta enjin replika helikopter.

Jelasnya, replika yang dilengkapi penyaman udara tersebut juga dipasang lampu dan permandangannya lebih cantik pada waktu malam kerana bercahaya.

Sebelum ini tular di media sosial gambar replika helikopter nuri dengan logo PAS dan warna rasmi Perikatan Nasional.


Agong bertindak ikut nasihat Kabinet, kata Mahkamah Persekutuan tolak saman Anwar

Mahkamah tertinggi negara ini hari ini menolak saman yang dikemukakan Presiden PKR Anwar Ibrahim yang menuntut perisytiharan Akta Majlis Keselamatan Negara sebagai tidak mengikut Perlembagaan.

Lima Hakim Mahkamah Persekutuan yang bersidang turut memaklumkan bahawa Yang di-Pertuan Agong perlu bertindak mengikut nasihat Kabinet atau menteri yang diberi kuasa oleh Kabinet.

Hakim Puan Sri Zaleha Yusuf; Hakim Datuk Zabariah Mohd Yusof; Hakim Datuk Hasnah Mohammed Hashim; Hakim Datuk Mary Lim Thiam Suan; dan Hakim Datuk Rhodzariah Bujang dalam keputusan mereka berkata:

“Yang di-Pertuan Agong tidak diragukan merupakan Ketua Tertinggi Persekutuan berdasarkan Artikel 32 Perlembagaan Persekutuan.

“Namun, Artikel 39 dan 40 Perlembagaan menetapkan bahawa Agong akan bertindak sesuai dengan nasihat Kabinet atau menteri yang diberi kuasa oleh Kabinet melainkan dalam hal-hal di bawah budi bicara Agong sebagaimana yang termaktub dalam Klausa (2) Artikel 40 Perlembagaan Persekutuan,” kata penghakiman yang ditulis mereka.

Mereka juga berkata persetujuan Raja tidak pernah menjadi sebahagian daripada tindakan eksekutif Agong.

“Ini adalah langkah terakhir proses perundangan sebelum rang undang-undang menjadi undang-undang,” kata mereka.

Terdahulu, Anwar menuntut perisytiharan itu dengan alasan Akta MKN menjadi undang-undang berdasarkan ‘pindaan tidak berperlembagaan’, dan berikutan itu enakmen-enakmen di bawahnya melanggar Artikel 149 Perlembagaan serta Artikel 9 (2) mengenai kebebasan untuk bergerak.

Anwar merujuk pindaan Artikel 66 pada tahun 1994 ketika negara di bawah pentadbiran Barisan Nasional (BN) di mana beliau menjadi timbalan perdana menteri ketika itu.

Pindaan tersebut menyatakan rang undang-undang yang diluluskan di Parlimen akan secara serta-merta menjadi undang-undang dalam masa 30 hari setelah ia dikemukakan kepada Agong, walaupun ketika ia tidak mendapat persetujuan raja.

Keputusan hari ini tampil selepas perbahasan hangat mengenai kuasa Yang di-Pertuan Agong menitahkan supaya sidang Parlimen diadakan secepat mungkin, selain beberapa tindakan kerajaan baru-baru ini dalam usaha membatalkan ordinan-ordinan darurat.

Ini kemudian disusuli tuduhan ‘derhaka’ oleh Ahli Parlimen pembangkang terhadap Perdana Menteri Tan Sri Muhyiddin Yassin.

Akta MKN dibentangkan ketika pentadbiran Najib Razak pada 2015, yang antara lain memperuntukkan penubuhan sebuah Majlis Keselamatan Negara yang dipengerusikan oleh perdana menteri.

RUU tersebut tidak mendapat persetujuan segera pihak istana, namun ia kemudian menjadi undang-undang selari dengan tempoh waktu 30 hari selepas ia diserahkan kepada Agong.


Kes Bella: Hakim, pihak berkaitan lawat lokasi kejadian

Hakim dan semua pihak yang terlibat dalam perbicaraan kes pengasas Rumah Bonda yang didakwa mengabai dan menganiaya seorang remaja perempuan sindrom Down yang dikenali sebagai Bella, hari ini melawat lokasi kejadian di sebuah unit kondominium di Wangsa Maju yang merupakan tempat tinggal mangsa.

Hakim Mahkamah Sesyen Izralizam Sanusi tiba di lokasi kejadian kira-kira 10.51 pagi diiringi beberapa kenderaan polis dan sebuah kereta peronda polis (MPV) dan dikawal rapi oleh polis serta pengawal keselamatan kondominium itu.

Turut serta dalam lawatan itu ialah Timbalan Pendakwa Raya Zahida Zakaria, Zilfinaz Abbas, Fazeedah Faik dan Nur Aliana Shakira, lapor Bernama.

Tertuduh, Siti Bainun Ahd Razali dilihat menaiki kenderaan yang dipandu peguamnya Nur A’minahtul Mardiah Md Nor. Seorang lagi peguamnya Asiah Jalil turut serta dalam lawatan itu dan mereka tiba di lokasi kejadian secara berasingan kira-kira 10 pagi.

Lawatan itu berakhir pada 11.50 pagi dan kesemua pihak dilihat meninggalkan kondominium itu sebelum menuju ke Kompleks Mahkamah Jalan Duta bagi meneruskan prosiding perbicaraan hari ini.

Lawatan itu bertujuan untuk mahkamah melihat dengan lebih jelas gambaran atau pandangan bilik (dobi) supaya lebih memahami insiden yang diceritakan dalam keterangan saksi pendakwaan kelima, Yasmin Nahar Mahmood, 18, yang juga penghuni Rumah Bonda.

Ini berikutan permohonan pihak pembelaan untuk melawat tempat kejadian bagi mendapatkan gambaran sebenar rumah selain saiz bilik dobi di kondominium berkenaan kerana menurut Yasmin, banyak kejadian dilakukan oleh tertuduh di bilik itu.

Namun pihak media yang berkumpul di lokasi itu sejak 9 pagi tidak dibenarkan masuk dan hanya menunggu di pintu masuk utama ke kawasan kondominium itu.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021.

Tertuduh didakwa mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


Akar umbi UMNO mahu kerjasama dengan Bersatu sehingga PRU15

Ketua Pemuda UMNO Tasek Gelugor, Ahmad Afiffudin Muhammad Said membayangkan UMNO perlu terus bekerjasama dalam Perikatan Nasional (PN) sehingga Pilihan Raya Umum Ke-15 (PRU15) ini sahaja.

Ditemui ketika hadir pada Perhimpunan Agung UMNO (PAU) di PWTC hari ini, beliau bagaimanapun, berkata hubungan dalam Muafakat Nasional (MN) adalah kerjasama terbaik untuk rakyat dan negara.

“Itulah yang sebaik-baiknya kerana parti UMNO dan PAS adalah parti orang Melayu, parti orang Islam yang terbesar. Jadi sepatutnya jika bergabung dan elok, insya-Allah kita akan menang lebih dua pertiga kerusi,” katanya.

Mengenai desas-desus kerjasama UMNO dan PKR, beliau berkata, akar umbi parti itu masih jelas menolak kerjasama berkenaan.

“Akar umbi kami di Pulau Pinang masih kuat, kami buat kerja untuk bangsa, agama dan tanah air bukannya kepentingan masing-masing,” katanya.

Ahmad Afiffudin turut berkongsi ketidakstabilan UMNO selepas PRU 14 lalu hingga ada wakil mereka yang melompat parti.”Sebelum ini apabila kalah sahaja PRU, kita dah banyak terumbang-ambing. Ada yang tak stabil, ada yang tak kuat, tak relevan. Itu yang salah satunya sebab lompat parti.

“Bagi saya, yang lompat tu lompat lah, Kita yang setia seharusnya kekal sebab dalam perjuangan perlu ada prinsip,” katanya.


Mazlan jawab spekulasi keluar Bersatu esok

Spekulasi berhubung dakwaan bakal meninggalkan Bersatu akan dijawab Ketua Bahagian Tebrau, Mazlan Bujang dalam sidang media esok.

Mazlan yang juga Exco Pendidikan, Penerangan, Warisan dan Budaya berkata akan membuat penjelasan berhubung khabar angin tersebut selepas didakwa mahu meninggalkan parti dan menyertai parti lain bagi menghadapi Pilihan Raya Negeri (PRN) Johor.

“Tunggulah esok sidang media. Ya semuanya akan terjawab esok,” katanya menurut laporan media.

Satu sidang media khas dijadualkan akan berlangsung pada 2 petang esok di bangunan bersebelahan Pejabat Umno Johor dan Mazlan mengesahkan kehadirannya pada sidang media itu.

Menurut sumber, difahamkan dua lagi Ahli Dewan Undangan Negeri (ADUN) daripada Bersatu dijangka menyertai Mazlan dan turut hadir dalam sidang media esok.

Sejak beberapa hari lalu, khabar angin kuat terutama dalam kalangan ahli politik Johor mengaitkan bekas ADUN Puteri Wangsa dan bekas Ketua Bersatu Johor akan meninggalkan Bersatu dan menyertai parti lain.

Terdahulu, pada Isnin Mazlan menafikan akan bertanding atas tiket Bersatu pada PRN Johor dan akan memutuskan masa depan karier politiknya dalam masa terdekat.

Pada Pilihan Raya Umum Ke-14, Mazlan meraih 37,545 undi bagi memenangi kerusi Dewan Undangan Negeri (DUN) Puteri Wangsa, menewaskan empat pencabarnya iaitu Abd Aziz Tohak daripada BN, Abdullah Husin (PAS), Lim Yak Hong dan Ting Choon Hai (masing-masing Bebas).


Aysraf tegur Puad kritik Rafizi

Susulan kritikan terbuka pemimpin UMNO terhadap menteri kerajaan campuran, Rafizi Ramli yang merupakan Menteri Ekonomi kelmarin, tindakan disifatkan ‘tembak kaki sendiri’ itu dikatakan tidak menguntungkan pakatan kerajaan hari ini.

Setiausaha Agungnya, Datuk Asyraf Wajdi Dusuki sendiri akui partinya perlu mengekang pemimpin mereka daripada menyerang sesama parti dalam kerajaan demi kebaikan semua pihak.

“Ini antara isu yang perlu kami kawal dan uruskan. Tak ada gunanya jika kita terus menyerang antara satu sama lain, ‘tembak kaki sendiri’ untuk menggembirakan masyarakat tertentu,” katanya kepada pemberita di Ibu Pejabat Umno di Kuala Lumpur hari ini.

Terdahulu, Ahli Majlis Kerja Tertinggi (MKT) UMNO, Datuk Dr Mohd Puad Zakashi berkata sehingga kini masih belum ada langkah signifikan dilakukan Rafizi.

“Rakyat belum nampak langkah signifikan yang Rafizi buat untuk ekonomi negara.

“Sekurang kurangnya polisi baru ‘ekonomi rakyat’. Mana dia dasar yang lebih baik daripada BRIM (Bantuan Rakyat 1Malaysia),” katanya dalam satu kenyataan semalam.

Puad mempersoalkan persiapan Rafizi sebagai menteri dan menyindirnya susulan memiliki banyak formula ketika menjadi pembangkang.

“Apakah Rafizi tiada persiapan untuk jadi menteri. Itu masalahnya bila banyak sangat formula sebelum jadi Menteri. Bila jadi menteri tidak boleh biasa biasa. Mesti luar biasa.

“Jangan nanti rakyat kata ‘Rafizi turun, ringgit naik’. Agaknya itu punca timbul cerita akan berlaku rombakan kabinet. Menteri kena luar biasa untuk pertahankan kerajaan perpaduan,” katanya lagi.

Rafizi baru-baru ini dilaporkan media sebagai berkata menguruskan ekonomi negara perlu dilihat dalam perspektif menyeluruh kerana ia bukannya semata-mata ditentukan oleh nilai mata wang.

Katanya lagi, banyak perkara perlu dilihat termasuk soal pertumbuhan ekonomi, inflasi, kadar kutipan hasil negara dan fiskal defisit.


12 daripada 16 kluster baharu semalam babitkan institusi pendidikan

Jangkitan Covid-19 yang melibatkan institusi pendidikan terus meningkat melebihi kluster kategori lain sejak awal Januari lalu, menurut statistik dikeluarkan Kementerian Kesihatan (KKM) hari ini.

Daripada 16 kluster baharu yang dikesan dalam tempoh 24 jam semalam, 12 kluster melibatkan institusi pendidikan.

Laman sesawang Covidnow kendalian KKM yang dikemas kini tengah malam tadi menunjukkan, lima kluster pendidikan direkodkan di Kelantan, Selangor (dua), dan masing-masing satu di Johor, Melaka, Sabah, Putrajaya, dan Pahang.

Lima Kluster pendidikan di Kelantan membabitkan:

Manakala kluster pendidikan di Selangor pula ialah:

Kluster pendidikan di Johor pula ialah Kluster Tanjung Agas Tangkak membabitkan tujuh kes; diikuti Kluster Londang, Alor Gajah, Melaka (27 kes); Kluster Jubi Tambulion, Kota Belut, Sabah (22 kes); Kluster Jalan Jati Bukit, Putrajaya (tujuh kes); dan Kluster Lebuh Karak 2, bentong, Pahang (16 kes).

Sementara itu dua kluster tempat kerja direkodkan di Putrajaya dan Melaka, sementara kluster kumpulan berisiko tinggi di Batu Pahat, Johor, dan kluster pusat tahanan di Kota Kinabalu, Sabah.


Covid-19: Kematian naik semula kepada 36 kes semalam

Jumlah pesakit yang meninggal dunia akibat komplikasi Covid0-19 di seluruh negara semalam meningkat semula kepada 36 kes berbanding 17 yang direkodkan pada Jumaat.

Kementerian Kesihatan Malaysia (KKM) memaklumkan jumlah itu menjadikan kumulatif kematian sejak awal tahun lalu sebanyak 30,574 kes.

Jumlah kematian semalam termasuk lapan pesakit Covid-19 yang meninggal sebelum sempat diberi rawatan di hospital (BID), menjadikan keseluruhannya 6,189 kes BID.

Daripada jumlah kematian semalam, Sabah merekodkan kes tertinggi sebanyak sembilan kes, menjadikan keseluruhannya 2,707 pesakit Covid-19 di negeri itu meninggal dunia sejak awal tahun lalu.

Sehingga semalam, Sabah merekodkan 7,303 kes aktif dengan 5,950 pesakit menjalani kuarantin di rumah; 745 ditempatkan di PKRC; 553 dimasukkan ke hospital; dan 55 pesakit dirawat di unit rawatan rapi (ICU), termasuk 24 daripadanya yang memerlukan alat bantuan pernafasan.

Dalam tempoh itu, negeri berkenaan juga merekodkan 234,711 kumulatif kes positif dengan 224,842 pesakit telah sembuh.

Bagi negeri-negeri lain, Pulau Pinang mencatat enam kes kematian; diikuti Johor dan Kelantan masing-masing empat kes; masing-masing tiga di Perak, Negeri Sembilan dan Terengganu; Pahang (dua); dan masing-masing satu di Perlis serta Selangor.

Tiada kes kematian direkodkan di Kedah, Melaka, Sarawak, Kuala Lumpur, Labuan dan Putrajaya.

Sementara itu, jumlah kes aktif meningkat semula kepada 62,668 kes dengan 51,062 pesakit menjalani kuarantin di rumah; 6,124 ditempatkan di PKRC; 4,992 dimasukkan ke hospital; dan 490 pesakit dirawat di ICU, termasuk 269 daripadanya yang memerlukan alat bantuan pernafasan.

Sehingga semalam, negara mencatat 2,648,498 kumulatif kes positif, manakala 2,561,232 pesakit telah sembuh.


Lebih 300 ahli Armada mendaftar sebagai sukarelawan MyVAC

Seramai 342 Armada Bersatu mendaftar sebagai sukarelawan Malaysia Vaccine Support Volunteers (myVAC) bagi membantu petugas awam bagi memudahkan proses pemberian vaksin di bawah Program Imunisasi Covid-19 Kebangsaan (PICK).

Ketua Penerangan Armada Bersatu Nasional, Mohd Ashraf Mustaqim berkata, kesemua mereka ini adalah merupakan ahli-ahli Armada dari seluruh Malaysia yang akan membantu di Pusat Pemberian Vaksin (PPV) terpilih dalam kawasan masing-masing.

“Dari jumlah tersebut, seramai 127 ahli Armada telah pun memulakan tugasan mereka,” katanya dalam satu kenyataan hari ini.

Tambahnya, inisiatif ini timbul menerusi seruan ketua mereka Senator Wan Ahmad Fayhsal yang menggerakkan kempen secara dalaman kepada seluruh ahli segenap peringkat untuk mendaftar sebagai sukarelawan MyVAC.

“Armada akan meneruskan iltizam sayap Parti Bersatu ini yang membulatkan tekad membantu masyarakat sebagai wadah dalam menterjemah politik khidmat, moga jiwa kesukarelawan dalam kalangan ahli Armada terus subur dan terus menerus bersemangat menabur jasa dan bakti demi agama, bangsa dan negara,” katanya lagi.

MyVAC adalah satu inisiatif yang ditubuhkan hasil kerjasama antara Kementerian Kesihatan (KKM), Kementerian Sains, Teknologi dan Inovasi (MOSTI), KBS, Kementerian Pengajian Tinggi (KPT) dan Persatuan Bulan Sabit Merah Malaysia (MRCS) dalam membantu melancarkan program imunisasi kerajaan dengan menempatkan individu yang bersedia berkhidmat dalam pasukan vaksinasi.


MP pembangkang tak puas hati nama Azalina, Asraf tiada dalam Kabinet

Beberapa Ahli Parlimen (MP) blok pembangkang meluahkan rasa tidak puas hati selepas nama bekas Timbalan Yang di-Pertua Dewan Rakyat, Datuk Seri Azalina Othman Said dan Ketua Pemuda UMNO Datuk Asraf Wajdi Dusuki tiada dalam senarai barisan Kabinet yang baharu diumumkan.

Dua pemimpin UMNO tersebut, Azalina dan Asraf pada awalnya dijangka akan dilantik dalam Kabinet namun nama kedua-duanya tercicir dalam senarai pentadbiran Perdana Menteri Datuk Seri Ismail Sabri Yaakob yang diumum hari ini.

MP DAP Segambut, Hannah Yeoh mempersoalkan mengapa Azalina tidak dilantik dalam Kabinet dan mendesak supaya beliau dilantik sebagai Yang di-Pertua Dewan Rakyat bagi menggantikan Datuk Azhar Harun.

“Kanak-kanak tidak mempunyai wakil yang boleh dipercayai dan macam mana Azalina boleh dikecualikan?

“Sekarang saya mahu Ismail Sabri lantik Azalina jadi Speaker Dewan Rakyat untuk semak dan imbang,” katanya dalam ciapan di Twitter.

Sementara itu, MP Muar Syed Saddiq Syed Abdul Rahman berkata sepatutnya melantik Asraf dalam barisan Kabinetnya yang dilihat lebih berkelayakan dan bukan dengan mengekalkan muka lama.

“Mengapa lantik lagi menteri yang jelas tidak mempunyai prestasi yang baik? Mengapa pemimpin yang ada rekod buruk masih lagi jadi sebahagian dari Kerajaan ini?

“Jadi kerajaan gagal sebelum ini hanya mengambil cuti lebih kurang duan minggu sebelum kembali masuk bertugas,” katanya lapor portal.

Ismail Sabri hari ini mengumumkan barisan kerajaannya dengan mengekalkan jumlah 31 kementerian merangkumi 31 Menteri dan 38 Timbalan Menteri dengan keseluruhan berjumlah 70 orang termasuk Perdana Menteri.

Selain itu, terdapat kementerian masih kekal mempunyai dua Timbalan Menteri antaranya Kementerian Kewangan, Kementerian Pendidikan, Kementerian Kesihatan serta Kementerian Perusahaan, Perladangan dan Komoditi.

Dalam pada itu, Ismail Sabri berkata, barisan Kabinet itu dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan dan merancakkan semula aktiviti ekonomi serta meningkatkan keyakinan pelabur.


Harga minyak petrol dan diesel kekal, tak turun dan naik

Harga runcit petrol RON97 dan RON95 serta diesel kekal tidak berubah bagi tempoh 11 hingga 17 Mei ini.

Untuk rekod, Pakatan Harapan (PH) sebelum menjadi kerajaan berjanji kepada rakyat untuk menurunkan harga bahan bakar tersebut dalam kempen politik mereka namun sehingga hari ini masih tidak turun-turun.

Kementerian Kewangan dalam kenyataan hari ini memaklumkan harga RON97 kekal pada paras RM3.35 seliter, RON95 (RM2.05 seliter) dan diesel (RM2.15 seliter), menurut laporan Bernama.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga sebenar bagi kedua-dua produk telah melebihi paras harga siling ditetapkan,” menurut kenyataan itu.

Kementerian Kewangan memaklumkan kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Nazri sindir Nur Jazlan yang kalah, baik guna duit buat PRU bantu rakyat

Veteran UMNO, Datuk Seri Nazri Aziz menyindir Timbalan Pengerusi UMNO Johor Nur Jazlan Mohamed yang kalah dalam Pilihan Raya Umum Ke-14 (PRU-14) lalu selepas didakwa takut kehilangan gaji sebagai Ahli Parlimen (MP).

Nazri membalas kritikan Nur Jazlan sepatutnya wang yang digunakan bagi mengadakan PRU tersebut lebih baik digunakan untuk membantu rakyat dan pendiriannya itu tidak bermakna beliau takut hilang gaji serta elaun sebagai wakil rakyat Padang Rengas.

“Duit itu baik guna bantu rakyat daripada adakan pilihan raya yang tak perlu sekarang,” katanya dipetik laporan FMT.

Untuk rekod, Nazri berjaya memenangi kerusi Parlimen Padang Rengas pada PRU-14 lalu berbanding Nur Jazlan yang tewas di kerusi Parlimen Pulai dengan 20,000 lebih majoriti.

Pada PRU-14, Nur Jazlan tewas kepada calon Parti Amanah Datuk Seri Salahuddin Ayub dengan perbezaan 28,924 undi.

Nazri menjelaskan semua peruntukan elaunnya diberikan kepada rakyat di kawasan Parlimennya.

“Saya tiada gaji tetapi hanya elaun (sebagai wakil rakyat) yang saya tak sentuh untuk diri saya. (Juga) peruntukan diberikan untuk digunakan buat rakyat.

“Saya bukan ada gaji dengan syarikat berkaitan kerajaan (GLC) atau menteri,” katanya ;agi.

Menurut Nazri lagi, Nur Jazlan tidak layak untuk mempertikaikan kemampuannya untuk mempertahankan kerusi disandangnya, bahkan semasa PRU-14 yang lalu ketika rakyat menolak Barisan Nasional (BN) beliau masih dapat mengekalkan kerusi yang disandangnya.

“Beliau kata saya tidak mahu PRU diawalkan sebab saya takut. Kalau tengok sejarah PRU14 waktu tsunami pilihan raya, UMNO di peringkat paling rendah sekali di mata rakyat.

“Saya berani lawan jadi calon dan saya menang dengan majoriti bertambah di Padang Rengas,” jelasnya lagi.

Terdahulu, Nur Jazlan meminta Nazri, MP Ketereh Tan Sri Annuar Musa dan MP Pasir Salak Datuk Seri Tajuddin Abdul Rahman tidak lagi “bercakap” kerana tidak menyumbang kepada kebaikan parti susulan keengganan mereka menyokong pembubaran Parlimen lebih awal bagi membolehkan PRU-15 diadakan.

Dalam pada itu, Nazri juga sudah menyatakan hasratnya untuk tidak bertanding pada PRU-15 sekaligus bersara daripada kancah politik negara.


Tak boleh tanya soalan, baik jangan panggil sidang media

Gerakan Media Merdeka (Geramm) meluahkan rasa kecewa terhadap Suruhanjaya Pilihan Raya (SPR) yang tidak membenarkan sebarang soalan ditanya semasa sesi sidang media.

SPR tidak membenarkan sebarang soalan dikemukan pada kedua-dua sidang media yang dipanggil berkait pengumuman tarikh-tarikh penting PRU-15 dan pengesahan jumlah calon yang bertanding.

Geramm turut mempersoal keperluan mengundang pihak media secara fizikal sedangkan tiada satu soalan pun dibenarkan untuk ditanya.

“Geramm menegaskan tidak ada keperluan untuk menjemput media hadir secara fizikal sekiranya pihak SPR enggan melayan sebarang pertanyaan.

“Cukup dengan menghantar kenyataan bertulis atau sesi ‘live online’, akan lebih menjimatkan masa semua pihak.

“Pada masa yang sama, pihak pengurusan SPR turut boleh mengambil langkah proaktif untuk menyenaraikan soalan-soalan dari pihak media atau isu-isu dibangkitkan oleh pengundi.

“Tugas media adalah untuk bertanya, bukan hanya mendengar secara sehala dan melapor sesuai ‘selera’ yang punya acara,” katanya. menerusi kenyataan media, hari ini.

Katanya pemberita perlu bertanya soalan bagi mengelak kekeliruan maklumat.

Pada sidang media di Putrajaya itu, Pengerusi SPR ,Tan Sri Abdul Ghani Salleh sekadar memaklumkan tarikh-tarikh penting mengenai PRU-15 dan tidak membenarkan sebarang soalan diajukan.

Sementara itu, Geramm berkata SPR masih belum menjelaskan tatacara terhadap pengundi yang positif Covid-19 untuk mengundi.

“Sehingga kini pihak SPR masih belum memberi sebarang penjelasan berkenaan prosedur mengundi bagi mana-mana individu yang disahkan positif Covid-19, susulan kenyataan dari Ketua Pengarah Kesihatan Malaysia Dr Noor Hisham Abdullah semalam,” katanya.


Banyak sangat bendera PH, Peja ingat Tambun dijajah Vietnam

Calon Perikatan Nasional (PN) Parlimen Tambun, Datuk Seri Ahmad Faizal Azumu menyangka kawasannya itu sudah dijajah Vietnam susulan terlalu banyak bendera warna merah dipasang.

“Mula-mula saya pun risau apakah kita terjajah (oleh Vietnam), rupanya bukan, rupanya PH (Pakatan Harapan), nasib baik, saya rasa lega.

“Kita boleh nampak bendera PH warna merah, Tambun ini jadi macam negara Vietnam pula saya rasa. Macam sambutan hari kebangsaan Vietnam sebab bendera Vietnam kan (hampir sama) dengan (PH)…nasib baiklah dia ada (logo) A tu macam roket,” katanya dengan nada jenaka ketika sidang media di Ipoh, Perak, lapor Malaysiakini.

Beliau yang juga Bekas Menteri Besar Perak berkata logo PH yang berbentuk roket mencerminkan ‘penguasaan’ DAP dalam gabungan itu.

Ahmad Faizal atau lebih dikenali dengan panggilan Peja bakal berdepan dengan Pengerusi PH, Datuk Seri Anwar Ibrahim bagi merebut kerusi Tambun pada PRU kali ini.

Pertembungan dua gergasi itu terus menarik perhatian apabila perang poster dan papan iklan berlarutan sejak Anwar mengumumkan akan bertanding di situ sehingga kini.

Pagi ini, Ahmad Faizal melancarkan manifesto PN, yang mengandungi pelbagai manfaat untuk negeri itu dengan tempoh kurang 48 jam sebelum pengundian.

Pada awalnya, Ahmad Faizal menaikkan papan iklan iklan yang memaparkan dirinya dan slogan ‘Ayor bukan Ayaq’ di Komplek Lai Chee di Tambun sebagai sindiran terhadap Anwar.

Dalam masa seminggu, dia memasang papan iklan lain yang bertulis “Never Lost in Tambun” di sepanjang Jalan Chemur/Jalan Meru Impian.

Ia kemudiannya digantikan dengan papan iklan “Dari Tambun Susur Keluar ke Utara”.

Awal minggu ini selepas Anwar memasang poster gergasi dirinya di sekitar Tambun, satu sepanduk dengan perkataan ‘size does not matter’ (saiz tidak penting) telah dinaikkan.


Guan Eng yang ada kes mahkamah kata Sanusi merbahaya

Bekas menteri DAP, Lim Guan Eng terus-menerus melahirkan rasa tidak puas hati terhadap Menteri Besar Kedah, Datuk Seri Muhammad Sanusi Md Nor berhubung dakwaan Pulau Pinang milik Kedah.

Ahli Parlimen Bagan itu turut menyifatkan Muhammad Sanusi sebagai pemimpin yang berbahaya kepada negara.

“Kenyataan Sanusi bukan sahaja telah mengguriskan hati dan menghina rakyat Pulau Pinang, malah beliau juga mencabar kedaulatan Pulau Pinang, menggugat perpaduan negara, malah tidak menghormati Perlembagaan Persekutuan.

“Demi pilihanraya negeri, dia sanggup menghasut sentimen orang ramai. Beliau bukan sosok yang cintakan keamanan dan keharmonian dalam negara ini dan merupakan pemmimpin yang sangat berbahaya kepada negara,” katanya dalam satu hantaran di Facebook, semalam.

Kelmarin, Muhammad Sanusi dilaporkan telah mendakwa Kedah dan Pulau Pinang tidak ada sempadan kerana Pulau Pinang masih hak Kedah dan negerinya itu hanyaa mempunyai sempadan dengan Perak dan Perlis.

Dalam hantaran pada hari ini pula, Guan Eng menyifatkan tindakan Ketua Pengarah Pilihan Raya itu hanya untuk memanfaatkan dakwaan palsu tersebut demi mendapatkan pengaruh politik tambahan dalam pilihan raya negeri akan datang.

“Ini bukan kali pertama Muhammad Sanusi membuat tuntutan yang keterlaluan dan palsu terhadap Pulau Pinang.

“Mendapatkan pengaruh politik sebegini adalah tindakan yang tidak bertanggungjawab dan melulu apabila dakwaan yang tidak berasas dan tidak wujud itu boleh menimbulkan rasa tidak puas hati dalam kalangan rakyat dan nampaknya cuba menimbulkan permusuhan awam dalam kalangan rakyat Kedah dan Pulau Pinang.

“Walaupun semua fakta dan undang-undang telah menggariskan bahawa Muhammad Sanusi adalah salah, beliau enggan menarik balik dan bertaubat atas kesalahannya,” katanya.

Tegasnya Muhammad Sanusi mampu mengancam keamanan dan keselamatan negara dengan memprovokasi dan mempersoalkan kedaulatan dan hak Pulau Pinang untuk wujud sebagai sebuah negeri.

Susulan itu, bekas menteri kewangan iu juga menggesa 1.8 juta rakyat Pulau Pinang membuat laporan polis terhadap Muhammad Sanusi.


Anak dan menantu dilantik dalam syarikat senarai awam selepas Zahid jadi TPM

Datuk Nurulhidayah Ahmad Zahid dan suaminya, Datuk Saiful Nizam Mohd Yusoff masing-masing dilantik sebagai Pengerusi Bebas dan Presiden Eksekutif dalam syarikat senarai awam berkuatkuasa hari ini.

Lantikan anak perempuan dan menantu kepada Datuk Seri Ahmad Zahid Hamidi itu diumumkan Bursa Malaysia hari ini tidak beberapa hari selepas Perdana Menteri Datuk Seri Anwar Ibrahim mengumumkan lantikannnya sebagai Timbalan Perdana Menteri 1 baru-baru ini, menurut laporan portal Dagangnews.

Nurulhidayah dilantik pihak syarikat MQ Technology Bhd (MQTech), sementara suaminya, Saiful Nizam pula dalam syarikat Jiankun International Bhd.

Nurulhidayah sebelum ini merupakan naib pengerusi syarikat pembuatan acuan industri itu sejak dilantik ke jawatan tersebut pada 2 Jun lalu, menurutnya dalam makluman di Bursa Malaysia hari ini.

Antara pengalamannya termasuk berkhidmat sebagai Naib Presiden Komunikasi Korporat (Pengurus Besar) di Syarikat Perumahan Negara Bhd (SPNB) dari Disember 2012 hingga April 2016.

Dalam makluman berasingan, MQTech turut mengumumkan pengerusinya, Datuk Lim Char Boo, 68 ditetapkan semula sebagai Naib Pengerusi, juga berkuat kuasa hari ini.

Ketika penutupan petang ini, harga saham MQTech muncul kaunter paling aktif diniagakan di Bursa Malaysia, menokok 1.5 sen atau 27.27% kepada 7 sen dengan 305.06 juta saham diniagakan.

Selain itu, saham yang turut dikaitkan dengan Zahid ialah SM Technology Bhd (SMTrack) juga aktif diniagakan dengan mengakhiri dagangan pada 8 sen setelah meningkat 1.5 sen atau 23.08%.

Untuk rekod, Saiful Nizam juga adalah Ahli Lembaga Pengarah Jiankun International Bhd. dan SMTrack.

Saiful Nizam juga memegang 21 juta saham atau 8.58% pegangan dalam Jiankun.

Dalam laporan media semalam, seorang penganalisis berkata, Saiful ialah antara individu utama yang membolehkan Jiankun memperoleh projek pembangunan bernilai RM1.2 bilion di Kampung Baru, Kuala Lumpur, di sepanjang Jalan Tun Razak, yang diumumkan sebelum ini di laman web Bursa Malaysia.

Menurut pakar industri, projek premium seumpama itu di Daerah Pusat Perniagaan (CBD) Kuala Lumpur sepatutnya menjana pulangan sekurang-kurangnya RM400 juta kepada Jiankun.

Beliau menyertai Jiankun sebagai pengarah bebas bukan eksekutif pada April tahun lalu.


‘Datuk Seri’ antara 10 ditahan kes penipuan skim pelaburan forex

Polis Diraja Malaysia (PDRM) menahan 10 individu, termasuk seorang bergelar Datuk, yang disyaki terlibat dalam skim penipuan pelaburan forex (tuakaran asing) di sekitar Perak, Selangor, Kuala Lumpur, Melaka dan Johor, Sabtu lalu.

Pada masa sama polis turut merampas pelbagai barang antaranya sembilan kenderaan mewah, 64 jam tangan dan lima jongkong emas seberat lima kilogram, dianggarkan bernilai hampir RM127 juta.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata mereka terdiri daripada sembilan lelaki dan seorang wanita berusia dari 29 hingga 64 tahun, lapor Bernama.

“Sindiket ini dikenali sebagai Pelaburan Forex GCG Asia dan aktif sejak 2018 dan kesemua suspek berperanan sebagai broker, ejen pencari pelabur, pengurus kewangan dan pemilik akaun.

Sindiket ini menyasarkan warga tempatan sebagai mangsa dan mereka mempromosikan pelaburan berasaskan forex dengan kadar pulangan secara mingguan antara 12 hingga 14 peratus daripada jumlah modal yang dilaburkan,” katanya dalam satu sidang media khas hari ini.

Mohd Kamarudin berkata sindiket berkenaan memberitahu pelabur mereka bahawa wang pelaburan akan dilaburkan oleh syarikat GCG Asia dalam pelbagai medium untuk menjana keuntungan yang besar.

Menurutnya, pelabur akan diberi pautan laman sesawang pelaburan bersama dengan kata laluan dan akan dapat melihat jumlah keuntungan yang diterima namun keuntungan tersebut tidak dapat dipindahkan atau ditunaikan.

“Sindiket ini kemudian akan memutuskan perhubungan komunikasi dengan pelabur setelah mendapat jumlah pelaburan besar dan memberhentikan operasi skim pelaburan berkenaan secara tiba-tiba. Pelabur yang tidak berpuas hati akan berasa diperdaya kerana tidak mendapat pulangan keuntungan yang dijanjikan.

Sehingga kini, sejumlah 23 kes sedang disiasat berkait penipuan Pelaburan Forex GCG Asia melibatkan kerugian berjumlah RM2.9 juta,” katanya.

Beliau berkata sembilan daripada suspek direman sehingga hari ini manakala seorang lagi direman semalam dan permohonan untuk melanjutkan reman mereka sedang dilakukan.

Empat daripada suspek juga didapati mempunyai rekod jenayah dalam kes penipuan.

Kamarudin berkata, hasil siasatan setakat ini, tiada sebarang orang kenamaan (VIP) yang terlibat dengan sindiket ini.

“Dalang berusia 40 tahun bergelar ‘Datuk’ yang menamakan dirinya sebagai ‘Datuk Seri’ dalam modus operandi mereka. Beliau juga mempunyai latar belakang pendidikan ijazah sarjana dalam bidang ‘Business Administration’ (Pentadbiran Perniagaan),” katanya.

Beliau menasihati orang ramai supaya sentiasa berwaspada dan tidak mudah percaya dengan iklan-iklan promosi pelaburan di media sosial seperti Facebook, WhatsApp, WeChat dan sebagainya.

Katanya orang awam perlu membuat semakan terhadap status skim pelaburan dan syarikat yang menawarkan pelaburan tersebut sama ada dilesenkan oleh pihak Bank Negara Malaysia atau tidak dalam menjalankan aktiviti pelaburan.

“Membuat pengesahan akaun, dan talian telefon terlebih dahulu melalui laman sesawang http://ccid.rmp.gov.my/semakmule/ untuk mengenal pasti sama ada akaun tersebut pernah terlibat dalam kes penipuan ataupun tidak sebelum membuat sebarang transaksi bayaran.

Sila laporkan kepada CCID Scam Response Center di talian 03-26101559 atau 03-26101599 jika mempunyai apa-apa maklumat berkenaan sindiket penipuan yang terdapat di media sosial,” katanya.


Kerjasama dalam PRN Melaka, berani Zahid menjilat ludah sendiri?

Selepas membuat pendirian untuk tidak bekerjasama dengan Bersatu dan PAS dalam Pilihan Raya Negeri (PRN) Melaka, nampaknya Datuk Seri Ahmad Zahid Hamidi kini sudah ditekan supaya menukar keputusan awalnya dan nadanya juga sudah berubah.

Presiden UMNO itu kini memberi jawapan masih belum ada keputusan muktamad berhubung kerjasama dengan mana-mana gabungan, adakah Zahid akan menjilat ludahnya sendiri walhal pada awalnya sudah mengeluarkan pendirian untuk tidak meneruskan kerjasama dengan Perikatan Nasional (PN).

Jika sebelum ini Zahid menyatakan keyakinan dan berlagaknya yakin UMNO dan Barisan Nasional (BN) mampu menang besar di Melaka, mengapa tiba-tiba berubah seakan-akan meminta pertolongan rakan dari parti lain?

Jika Zahid membuat keputusan untuk kembali mendapatkan bantuan daripada PN pada PRN Melaka kali ini, dimana beliau mahu letak air mukanya? Bukankah beliau sudah membuang PAS dan Bersatu apabila secara terbuka berkata ‘No way’ terhadap kerjasama dengan PAS dan Bersatu sebelum ini.

Mungkin selepas pertemuan dengan pemimpin Melaka baru-baru ini, Zahid nampaknya sudah dapat melihat realiti sebenar dan intonasinya juga sudah berubah semasa sidang media apabila dilihat terkumat-kamit menjawab soalan daripada wartawan.

Bagaimanapun, sumber Agenda Daily memberitahu Zahid seakan hilang kawalan semasa mesyuarat dengan jentera UMNO Melaka, malah terdapat kritikan keras dilontarkan terhadap beliau.

Namun, isyarat jelas yang diberikan semasa pertemuan tersebut adalah jika strategi UMNO bertanding secara solo gagal di Melaka, Zahid bakal ditunjukkan jalan keluar dan bakal berdepan sekali lagi tentangan dari dalam sehingga menyebabkan hilang jawatan sebagai pemimpin nombor satu parti itu.

Jentera UMNO di Melaka juga tidak sekuat seperti dahulu apabila perpecahan dalaman di Melaka sedikit sebanyak memberi kesan, pengaruh bekas Ketua Menteri (KM) Datuk Seri Idris Haron masih kuat dan ia bakal memberi implikasi teruk kepada parti.

Selain itu, Zahid juga berdepan tekanan apabila gagal menamakan calon KM yang bakal dilantik jika UMNO berjaya memenangi PRN, namun nama Pengerusi Perhubungan Negeri Datuk Seri Ab Rauf Yusoh difahamkan menjadi pilihan utama UMNO.

Persediaan UMNO untuk menghadapi PRN Melaka juga dilihat tempang memandangkan krisis dalaman parti yang masih berlarutan, kem yang tidak sehaluan dengan Zahid seakan memboikot dan tidak ditolak bakal berlaku sabotaj pada PRN kali ini.

Perkara itu boleh dilihat semasa Zahid turun di Melaka baru-baru ini, nama-nama besar dalam UMNO yang kebiasaannya turun berkempen juga tidak kelihatan bersama Presiden, ia isyarat jelas Presiden UMNO itu sudah hilang kepercayaan.

Bagaimana seorang Presiden yang sudah tidak dipercayai boleh diharapkan membawa kemenangan kepada parti tersebut, bagaimanakah UMNO mahu berdepan PRN kali ini dengan keadaan tidak bersedia begini?

Kerajaan Melaka tumbang pada 4 Oktober lalu selepas empat bekas Ahli Dewan Undangan Negeri (ADUN) mengumumkan hilang kepercayaan dan menarik sokongan terhadap kepimpinan Datuk Seri Sulaiman Md Ali sebagai Ketua Menteri Melaka.

Susulan itu, Speaker Dewan Undangan Negeri (DUN), Rauf mengumumkan pembubaran DUN selepas dipersetujui Yang Dipertua Negeri, Tun Mohd Ali Rustam.

Suruhanjaya Pilihan Raya (SPR) kemudian menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Hisham pertikai gambar pemimpin UMNO hilang semasa kehadiran DAP

Bekas pemimpin UMNO, Datuk Seri Hishammuddin Hussein menuntut penjelasan UMNO berkait gambar bekas-bekas pemimpin yang diturunkan semasa Konvensyen Nasional Kerajaan Perpaduan yang berlangsung di Dewan Merdeka, Pusat Dagangan Dunia Kuala Lumpur (WTCKL) pada 14 Mei lalu.

Katanya, ketika bertemu ahli-ahli UMNO Sembrong beliau dihujani soalan berkait perkara itu.

“Saya faham konvensyen itu diperlukan kerana beberapa gabungan parti mesti disatukan untuk kestabilan politik negara dan juga kerajaan tetapi saya lihat sendiri ada beberapa perkara yang agak janggal apabila ia diadakan di Dewan Merdeka, iaitu rumah UMNO sendiri.

“Penjelasan kepada akar umbi berhubung kait dengan hubungan yang wujud sekarang perlu dijelaskan kerana secara peribadi apabila gambar bekas-bekas pemimpin kita yang telah banyak berkorban untuk perjuangan parti dihilangkan di dalam Dewan Merdeka semasa konvensyen. Itu saya rasa tidak kena.

“Dan hari ini saya bersama-sama warga Sembrong dalam majlis rumah terbuka Hari Raya, ini semua merupakan soalan-soalan yang mereka tanyakan kepada saya,” katanya dalam catatan di Instagram, hari ini.

Hishamuddin yang juga Ahli Parlimen Sembrong digantung keahliannya pada awal tahun lalu.

Kerajaan campuran pimpinan Datuk Seri Anwar Ibrahim menganjurkan perhimpunan julung kali itu dengan perwakilan kesemua parti kerajaan hadir dengan kemeja berwarna putih.

Perhimpunan itu diwarnakan dengan ucapan pemimpin kerajaan puji memuji antara satu sama lain.


Long Tiger berjaya ditangkap selepas lolos dari lokap mahkamah

Polis berjaya memberkas semula seorang lelaki, Abdul Hamim Ab. Hamid atau Long Tiger yang melarikan diri dari lokap Mahkamah Majistret Tangkak baru-baru ini.

Abdul Hamim, 32, ditahan di sebuah rumah yang dijadikan tempat persembunyiannya selepas pihak polis Johor menjalankan satu operasi khas bagi menangkapnya hari ini.

Butiran penangkapan suspek yang bersembunyi sejak 13 hari lalu dijangka diberikan oleh Ketua Polis Johor, Datuk Ayob Khan Mydin Pitchay yang akan mengadakan sidang akhbar di Ibu Pejabat Polis Kontinjen (IPK) Johor esok.

Dalam kejadian pada pukul 11.55 pagi, 15 Disember lalu, Ab. Hamim bertindak meloloskan diri melalui pintu utama Mahkamah Majistret Tangkak sebelum perbicaraan terhadapnya di bawah Seksyen 388 Kanun Keseksaan bermula.

Baru-baru ini Polis menahan sepasang suami isteri yang disyaki rakan subahat kepada Long Tiger.

Pasangan warga tempatan berusia 41 dan 43 tahun itu ditahan di Balai Polis Bukit Gambir, kira-kira 12.30 tengah malam.

Malah, dua daripada empat anggota polis yang ditahan sebelum ini terlibat secara langsung dengan aspek kecuaian sehingga Long Tiger meloloskan diri kini ditahan kerja sehingga habis proses rayuan sebelum tindakan selanjutnya diambil.

Sementara itu, Long Tiger juga masih mempunyai status perbicaraan di Mahkamah Sesyen Muar membabitkan kesalahan rogol di bawah Seksyen 376 Kanun Keseksaan dan kini disiasat mengikut Seksyen 224 kanun sama kerana lari daripada tahanan.


Syor had usia kenderaan 10 tahun isu kompleks: Menteri Pengangkutan

Cadangan bagi menangani isu kesesakan jalan raya seperti mengehadkan usia kenderaan 10 tahun, perlu dilihat secara menyeluruh memandangkan ia isu yang agak kompleks selain memerlukan pemahaman dan penelitian.

Menteri Pengangkutan Datuk Seri Dr Wee Ka Siong berkata hal ini kerana bagi melaksanakan cadangan itu, negara juga perlu mempunyai sistem jaringan pengangkutan awam yang sempurna.

Beliau berkata ketika ini negara masih dalam proses ke arah untuk menyempurnakan jaringan sistem pengangkutan awam antaranya menerusi pelbagai projek seperti Transit Aliran Massa (MRT).

“Kami terima pandangan, tetapi akhirnya kita kena buat keputusan, apa yang saya hendak maklumkan kepada semua, penyelesaian bukan satu, banyak lagi yang perlu kita lihat.

“Pertama, betul kalau hendak suruh orang jangan pakai kereta, tetapi kita mesti ada jaringan sistem pengangkutan awam yang lebih sempurna, sekarang kita masih dalam proses untuk menyempurnakannya,” kata Wee selepas menyempurnakan pelepasan tren Shuttle Tebrau, di Stesen Johor Bahru Sentral, di sini hari ini.

Beliau berkata demikian ketika diminta mengulas mengenai sekumpulan penyelidik daripada Universiti Kebangsaan Malaysia (UKM) baru-baru ini, yang memberi cadangan agar kenderaan di Malaysia mempunyai had usia tidak lebih 10 tahun dan dilupuskan, bagi menyelesaikan masalah kesesakan jalan raya di ibu kota.

Sementara itu, Wee berkata pendaftaran kenderaan di Malaysia lebih 34 juta dan hanya dua pertiga daripada kira-kira 22 juta sahaja yang masih aktif.

“Kalau kita hendak buat apa juga dasar, saya memang dalam bidang pengangkutan dan saya terima pandangan, kerana kalau setiap negara seperti Singapura, ia kecil dan kena kawal pemilikan kereta, di Malaysia tidak.

“Saya kenal pasti, antaranya ada orang hendak simpan nombor (pendaftaran) kenderaan bapa, maka dia masih guna pakai, barangkali tidak (lagi berada) di atas jalan. Bayangkan kalau kita buang sahaja nombor itu, akan bercelaru sistem kita, kerana cerapan data pendaftaran perlu dibuat lengkap dan tidak datang sebarang masalah,” katanya.

Justeru, Wee berkata penyelesaian sesuatu perkara itu perlu dilihat secara holistik dan menyeluruh. – Bernama


Lapor polis jika ada pihak halang keluar mengundi

Orang ramai diminta membuat laporan polis sekiranya terdapat cubaan daripada mana-mana pihak untuk menghalang mereka keluar mengundi bagi Pilihan Raya Negeri (PRN) Johor, Sabtu ini.

Ketua Polis Johor Datuk Kamarul Zaman Mamat berkata pihaknya juga akan sentiasa membuat pemantauan termasuk melihat jumlah kehadiran orang ramai semasa hari mengundi, menurut laporan Bernama.

“Beritahu polis (sekiranya ada pihak menghalang) dan kita akan pastikan bahawa perjalanan (mengundi) dipantau.

“Kita pantau daripada segi jumlah kehadiran, apabila sudah sampai tengah hari, tengok kenapa orang tidak hadir, atas apa sebab kita akan semak, sama ada terdapat halangan dan sebagainya,” katanya pada sidang media selepas meninjau proses pengundian awal PRN Johor di Dewan Dato’ Onn, Ibu Pejabat Polis Kontinjen (IPK) Johor, di sini hari ini.

Beliau berkata demikian ketika diminta mengulas mengenai tindakan yang akan diambil sekiranya terdapat individu yang dihalang oleh mana-mana pihak untuk keluar mengundi.

Kamarul Zaman berkata orang ramai juga diminta memberikan maklumat kepada pihak polis sekiranya terdapat halangan lain seperti kawasan mereka dilanda banjir kilat.

“Sekarang ini (apabila) petang selalu hujan dan dikhuatiri (boleh berlaku) banjir kilat. Jadi kita perlu kerjasama daripada masyarakat untuk maklum kepada kita, sekiranya mereka terhalang untuk ke pusat mengundi (sila) beritahu kita segera,” katanya.

Sementara itu, beliau berkata seramai 11,500 anggota dan pegawai polis serta pasangan di negeri ini terlibat dengan pengundian awal PRN Johor di 83 saluran pada hari ini, dengan 1,500 daripadanya mengundi di Dewan Dato’ Onn.

Beliau berkata proses pengundian berjalan agak perlahan awal pagi tadi berikutan hujan, namun berjalan lancar dua jam kemudian selepas cuaca kembali cerah.

“Kita tidak dapat pastikan jumlah sebenar (keluar mengundi ketika ini) tetapi kita akan kemas kini dari semasa ke semasa,” katanya.


2,191 kes semalam, dua kematian

Jumlah jangkitan Covid-19 di seluruh negara dalam tempoh 24 jam semalam (Ahad, 28 Ogos), turun lagi kepada 2,191 kes berbanding 2,491 kes yang direkodkan pada Sabtu.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,776,194 kes, dengan 4,707,095 pesakit telah sembuh, termasuk 3,796 yang pulih semalam.

Daripada jumlah jangkitan baharu semalam, 1,527 kes melibatkan individu yang telah menerima suntikan dos penggalak vaksin Covid-19, diikuti 433 kes (penerima dua dos); 220 (individu tidak divaksinasi); dan 11 kes (individu yang belum lengkap divaksinasi).

KKM juga memaklumkan sehingga kini, sebanyak 32,901 kes masih aktif, turun berbanding 34,508 yang dicatat pada Sabtu. Jumlah itu termasuk, 31,527 pesakit masih menjalani kuarantin di rumah (33,090 pada Sabtu); dan 19 ditempatkan di PKRC (22 pada Sabtu).

Jumlah pesakit yang dirawat di hospital juga turun kepada 1,282 semalam, berbanding 1,324 pesakit pada Sabtu, dan 73 dimasukkan ke unit rawatan rapi (72 pada Sabtu), dengan 48 daripadanya memerlukan alat bantuan pernafasan (49 pada Sabtu).

Data laman sesawang CovidNOW Kementerian Kesihatan (KKM) menunjukkan sepanjang minggu ini individu berusia 18 hingga 29 tahun menyumbang jumlah kes tertinggi iaitu sebanyak 4,838 kes.

Ini diikuti 4,658 kes membabitkan individu berusia 30 hingga 39 tahun, diikuti 2,798 kes (40-49 tahun); 1,602 kes (50-59 tahun); 1,089 (60-69 tahun); 1,022 kes (12-17 tahun); 851 kes (5-11 tahun); 725 kes (0-4 tahun); 632 kes (70-79 tahun); dan 491 kes (80 tahun dan ke atas).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan dua pesakit meninggal dunia akibat komplikasi Covid-19 semalam. Kedua-dua kes kematian itu dilaporkan di hospital.

Dua kes kematian itu dilaporkan di Perak.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,198 kes, termasuk 7,696 kes BID.

Rekod KKM juga menunjukkan dalam tempoh seminggu lalu, 24 kes kematian melibatkan individu berusia 80 tahun dan ke atas, diikuti 14 kes (70-79 tahun); enam kes (60-69 tahun); empat kes (40-49 tahun); tiga kes (50-59 tahun); dua kes (30-39 tahun); dan satu kes (12-17 tahun).

Sementara itu, KKM juga melaporkan sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam, lebih 72.26 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 28,091,428 dos atau 86.0 peratus melibatkan dos pertama, diikuti 27,493,018atau 84.2 peratus (dos kedua); 16,215,480 atau 49.7 peratus (dos penggalak pertama); dan 460,427 atau 1.4 peratus (dos penggalak kedua).

Data KKM juga menunjukkan 99.3 peratus individu dewasa menerima dos pertama, 98.1 peratus (dos kedua), dan 68.9 peratus (dos penggalak), manakala 94.8 peratus remaja berusia 12 hingga 17 tahun pula menerima dos pertama; 92.4 peratus (dos kedua); dan 49.9 peratus kanak-kanak berusia 5 hingga 11 tahun menerima dos pertama, serta 43.0 peratus lagi (dos kedua).

Secara keseluruhannya sejak PICK dilancarkan hingga semalam, sebanyak 61.2 peratus vaksin yang diberikan adalah jenis Pfizer, diikuti 29.9 peratus (Sinovac); 7.9 peratus (AstraZeneca); dan 0.3 peratus (Cansino).


SPR hanya benar kempen fizikan di 64 kawasan tiada internet

Penganjuran ceramah atau syarahan secara fizikal sepanjang tempoh berkempen Pilihan Raya Negeri (PRN) Sarawak ke-12, hanya dibenarkan di 64 kawasan Dewan Undangan Negeri (DUN) yang tidak mempunyai capaian Internet yang tinggi.

Suruhanjaya Pilihan Raya (SPR) menerusi laman sesawang rasmi memaklumkan antara kawasan itu adalah Opar, Bukit Sari, Gedong, Dalat, Simunjan, Ba’Kelalan, Marudi, Saribas, Asajaya serta Tanjong Datu dan sebarang penganjuran ceramah dan syarahan selain daripada 64 kawasan itu adalah tidak dibenarkan, menurut laporan Bernama.

Antara prosedur operasi standard (SOP) bagi penganjuran ceramah dan syarahan ialah kehadiran peserta hendaklah 50 peratus daripada kapasiti premis atau maksimum 150 orang dalam satu-satu masa dan peserta yang menghadiri ceramah dihadkan kepada penduduk kampung atau rumah panjang itu sahaja.

“Selain itu, parti-parti atau calon-calon yang bertanding bertanggungjawab untuk memastikan penduduk luar dari kampung atau rumah panjang tersebut tidak menghadiri ceramah atau syarahan yang dianjurkan.

“Penganjur perlu mendapatkan permit daripada Polis Diraja Malaysia (PDRM) sebelum ceramah atau syarahan diadakan dengan tarikh, masa dan tempat hendaklah dinyatakan dalam permit untuk memudahkan pihak polis membuat pemantauan,” menurut laman sesawang itu hari ini.

Menurut SPR, tempoh dua jam diberikan bagi setiap sesi ceramah fizikal dan tidak melebihi 10 malam, dengan penganjuran perlu dilakukan di lokasi tertutup seperti dewan, balai raya atau ruai serta tiada sebarang bentuk hiburan semasa berkempen.

SOP lain termasuk memakai pelitup muka, mematuhi penjarakan fizikal sekurang-kurangnya satu meter sepanjang masa, membenarkan hanya individu lengkap vaksin hadir dan menyediakan kaunter saringan kesihatan.

Sementara itu, SPR menggalakkan calon untuk mengaplikasikan penggunaan teknologi di dalam tempoh kempen selaras norma baharu susulan pandemik Covid-19.

Oleh itu, penggunaan aplikasi sosial seperti Facebook, Twitter, Instagram, YouTube, WhatsApp, Telegram, rangkaian televisyen dan akhbar tempatan untuk berkempen adalah digalakkan.

Dalam pada itu, SPR tidak membenarkan temu bual secara spontan (terjah) atau di luar masa dan SPR juga akan menetapkan sesi sidang media atau temu ramah di pusat-pusat mengundi bagi memastikan pematuhan penjarakan fizikal.

“Hanya wartawan yang telah lengkap menerima vaksin dibenarkan hadir ke sesi sidang media atau temu ramah dengan pematuhan SOP termasuk penjarakan fizikal. Wartawan yang bergejala atau positif COVID-19 atau kontak rapat tidak dibenarkan hadir ke sesi sidang media atau temu ramah,” menurut SPR.

SPR menetapkan esok hari penamaan calon manakala pengundian awal pada 14 Dis dan hari pengundian PRN Sarawak pada 18 Dis.


Indonesia keluarkan arahan larangan berhimpun semasa sambutan Aidilfitri

Kementerian Dalam Negeri Indonesia mengeluarkan pekeliling pencegahan kes Covid-19 yang melarang sebarang bentuk perhimpunan semasa sambutan Aidilfitri tahun ini.

Pekeliling itu berkata, “Selaras dengan sambutan Hari Raya Aidilfitri 1443 Hijrah dan bagi mencegah peningkatan kes Covid-19 pada hari raya Aidilfitri, gabenor dan bupati/walikota diminta menumpukan kepada perkara-perkara berikut.”

Surat tersebut dikeluarkan di Jakarta pada 23 April.

Pertama, himpunan boleh diadakan mengikut tahap sekatan Covid di setiap wilayah yang ditetapkan mengikut arahan Kementerian Dalam Negeri berhubung Covid-19 Perintah Pembatasan Kegiatan Masyarakat (PPKM) Tahap 3, 2, dan 1 di Jawa-Bali.

Arahan ini juga melibatkan aktiviti perhimpunan di wilayah lain seperti Sumatera, Nusa Tenggara, Kalimantan, Sulawesi, Maluku, dan Papua.

Kedua, pekeliling itu mengawal selia had maksimum tetamu yang boleh menghadiri perhimpunan pada kapasiti 50 peratus bagi kawasan dalam kategori PPKM tahap 3, 75 peratus untuk wilayah di bawah PPKM tahap 2, dan 100 peratus untuk wilayah di bawah PPKM tahap 1.

Ketiga, bagi perhimpunan lebih 100 orang, makanan dan minuman mesti disediakan dalam bungkusan untuk dibawa pulang dan tidak boleh ada perkhidmatan bufet.

“Aktiviti yang melibatkan orang ramai makan bersama dan menanggalkan topeng mereka mesti dielakkan kerana ia mengakibatkan penularan Covid-19,” kata pekeliling itu lagi.

Orang ramai juga dinasihatkan supaya mematuhi prosedur operasi standard (SOP) yang digariskan oleh Kementerian Kesihatan.


Amaran bahaya varian Delta cepat merebak

Kementerian Kesihatan Malaysia (KKM) memberi amaran kepada orang ramai bahawa varian Delta Covid-19 lebih mudah tersebar berbanding varian lain, terutama jika individu gagal mematuhi prosedur operasi standard (SOP) ditetapkan.

Ketua Pegarah Kesihatan Tan Sri Dr Noor Hisham Abdullah berkata kadar kebolehjangkitan atau R-naught (Rt atau Ro) bagi varian Delta adalah antara 5 dan 8, berbanding varian atau penyakit lain.

Ro adalah nilai asas pembiakan, manakala Rt pula adalah nilai dihitung kebolehjangkitan bagi penyakit berjangkit.

Beliau memberi contoh Ro jangkitan cacar pada 1970-an lalu iaitu antara 3.5 hingga 4.5.

“Ro bagi varian Alpha B117 pula adalah antara 4 hingga 5 berbanding varian Delta antara 5 hingga 8. Disebabkan itu, varian Delta lebih mudah disebarkan berbanding varian lain,” katanya.

Untuk rekos, nilai Rt 4 bermakna individu positif jangkitan virus boleh menyebarkan penyakit ini kepada empat orang yang lain.

Nilai Rt digunakan bagi meramal berapa orang yang mungkin mendapat jangkitan bagi membolehkan perancangan strategi kawalan dan pencegahan dilakukan.

Ia juga turut menunjukkan sama ada tindakan kawalan dan pencegahan dilakukan berkesan atau tidak.

Pada 18 Jun lalu, Dr Noor Hisham berkata 22 lagi kes membabitkan jangkitan varian baharu Covid-19 yang dikesan di Malaysia bagi tempoh bermula 11 sehingga 19 Jun.

Beliau berkata, semua jangkitan varian baharu berkenaan terdiri daripada 14 kes varian Beta dan lapan kes membabitkan varian Delta.

Beliau berkata, sejumlah 183 kes dilaporkan secara kumulatif bagi kes yang berada di bawah kategori Variant Of Interest (VOI) dan Variant Of Concern (VOC). Daripada jumlah tersebut, 167 kes merupakan kes VOC manakala 16 lagi kes adalah VOI.

Sebelum ini, pakar Covid-19 United Kingdom (UK) Profesor Neil Ferguson memberi amaran bahawa Varian Delta – yang mula-mula dikesan bermutasi di India – kini berada di seluruh dunia dengan tahap penularanya antara 30 peratus hingga 100 peratus lebih cepat berbanding varian Alpha.

Susulan itu, pakar epidemiologi di Imperial College London berkenaan menasihatkan kerajaan Britain untuk mengambil langkah melaksanakan ‘lockdown’ pertama negara itu.


SPRM pertahan siasatan terhadap Maszlee berhubung isu kereta Vellfire

Dakwaan Ahli Parlimen Simpang Renggam, Dr Maszlee Malik kononnya berlaku intimidasi ketika siasatan disangkal Suruhanjaya Pencegahan Rasuah Malaysia (SPRM).

Sebaliknya, SPRM menegaskan siasatan tersebut dijalankan susulan terdapat aduan melibatkan bekas Menteri Pendidikan tersebut, ia difahamkan berhubung pembelian kereta Vellfire yang digunakannya atas nama sebuah syarikat.

Siasatan tersebut dijalankan berhubung aduan melibatkan Maszlee ketika memegang jawatan Menteri dan SPRM menegaskan siasatan yang dijalankan adalah mengikut lunas undang-undang.

“SPRM menerima dua aduan terhadap Ahli Parlimen berkenaan dan sedang menjalankan siasatan berhubung perkara itu. SPRM ingin menegaskan bahawa proses siasatan perlu dijalankan setelah terdapat aduan rasmi berhubung sesuatu kesalahan rasuah dan penyelewengan sebagaimana peruntukan undang-undang,” katanya.

“Setiap siasatan yang dijalankan adalah mengikut prosedur operasi standard (SOP) dengan menemu bual beberapa saksi yang terbabit.

“SPRM tidak akan tunduk kepada tekanan daripada mana-mana pihak untuk mengalihkan isu rasuah dan penyelewengan dengan pelbagai tekanan yang sengaja dibuat.

“Siasatan yang dijalankan akan berteraskan prinsip ketelusan, keadilan dan profesionalisme serta berlandaskan undang-undang yang diperuntukkan, kata kenyataan itu.

Justeru SPRM berharap pihak yang terbabit memberikan kerjasama penuh dan berhenti mensensasikan proses siasatan ini.

Bagaimanapun pihak SPRM tidak menyatakan sebarang butiran berkenaan kes yang disiasat membabitkan Maszlee.

Semalam, Mazlee dipetik sebagai berkata siasatan SPRM yang dijalankan ke atasnya serta beberapa pegawainya di Parlimen Simpang Renggam dilihat sebagai satu bentuk intimidasi.

Kata beliau, pihaknya difahamkan SPRM turut menyiasat beberapa pegawai di Kementerian Pendidikan yang didakwanya sebagai usaha untuk mencari kesalahan terhadap dirinya.

Belliau berkata demikian kepada media selepas hadir di Ibu Pejabat Polis Daerah (IPD) Dang Wangi di sini, semalam untuk dirakam keterangan oleh pihak polis.

Ia berhubung kehadirannya menyaksikan penyerahan memorandum oleh Angkatan Muda Keadilan (AMK), Parti Ikatan Demokratik Malaysia (MUDA), dan beberapa badan bukan kerajaan (NGO) di bangunan Parlimen, di sini 20 Januari lalu.


Jajaran Harapan UMNO, PH semakin kuat bunyinya? Kata PAS Johor

PAS Johor membayangkan kehairanan mengenai berita yang semakin kuat tersebar mengenai kerjasama rakannya dalam Muafakat Nasional (MN), UMNO, dengan Pakatan Harapan (PH) menerusi Jajaran Harapan.

Walaupun UMNO menafikan kewujudan jajaran itu, PAS menasihatkan mana-mana pihak supaya tidak melakukan kesilapan untuk bekerjasama dengan PH yang dilihat berperilaku ‘buruk’.

Ketua Penerangan PAS Johor, Rusman Kemin berkata, partinya lebih mengenali PH yang disifatkannya sebagai berperilaku ‘buruk’ setelah dapat mentadbir negara.

Katanya, PAS sebelum ini pernah bekerjasama dengan parti dalam PH dan mendapati mereka ini ‘indah khabar daripada rupa’.

“Berita baharu yang semakin kuat didengar ketika ini adalah nama Jajaran Harapan, yang kononnya PH bersama UMNO akan bergabung untuk membentuk kerajaan baharu.

“PH semua orang tahu siapa dia, jadi jangan buat silap kali kedua. PAS miliki pengalaman panjang bersama mereka (parti-parti) yang ada dalam PH. Jadi kami mahu berpesan agar jangan terpedaya,” katanya dalam kenyataan hari ini.

Beliau berkata, PH bercakaran sesama sendiri selepas memerintah hanya 22 bulan sebelum mereka rebah sekali gus menutup satu tragedi hitam dalam negara.

“Bersatu kemudiannya keluar menyelamatkan diri bersama PAS dan UMNO lalu membentuk Kerajaan Perikatan Nasional (PN).

“Negara dan rakyat kembali tenang walaupun keadaan masih gawat dengan Covid-19 yang belum berakhir,” katanya.

Agenda Daily sebelum ini melaporkan Presiden UMNO Datuk Seri Ahmad Zahid Hamidi membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya PN ketika Pilihan Raya Umum Ke-15 nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Poster Jajaran Harapan yang menampilkan Presiden UMNO, Datuk Seri Ahmad Zahid Hamidi bersama-sama dengan pemimpin PH – Presiden PKR Datuk Seri Anwar Ibrahim, Setiausaha Agung DAP Lim Guan Eng dan Presiden AMANAH, Mohamad Sabu, terus berlegar di mesia sosial.


Mahkamah tetapkan pengurusan kes rayuan VLN Zahid pada 28 Julai

Mahkamah Rayuan menetapkan 28 Julai untuk pengurusan kes bagi rayuan pihak pendakwaan terhadap pembebasan Datuk Seri Dr Ahmad Zahid Hamidi daripada 40 pertuduhan rasuah berhubung Sistem Visa Luar Negara (VLN).

Pengurusan kes untuk rayuan itu dijalankan di hadapan Penolong Kanan Pendaftar Mahkamah Rayuan Nurul Azrina Mohamed Yusof hari ini yang menetapkan tarikh pengurusan kes baharu itu, menurut laporan Bernama.

Peguam Hisyam Teh Poh Teik, ketika dihubungi Bernama, mengesahkan tarikh pengurusan kes selanjutnya ditetapkan berikutan permohonan pihak pendakwaan untuk tarikh lain bagi Jabatan Peguam Negara menimbangkan representasi Ahmad Zahid untuk pihak pendakwaan menghentikan rayuannya.

Pihak pendakwaan memfailkan notis rayuan kepada Mahkamah Rayuan pada 26 Sept tahun lepas terhadap keputusan Mahkamah Tinggi Shah Alam yang membebaskan dan melepaskan Ahmad Zahid, yang kini timbalan perdana menteri, daripada semua pertuduhan selepas memutuskan bahawa pihak pendakwaan tidak dapat membuktikan kes prima facie terhadapnya.

Presiden UMNO itu mengaku tidak bersalah atas 33 pertuduhan menerima rasuah berjumlah S$13.56 juta daripada Ultra Kirana Sdn Bhd (UKSB) untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem VLN, serta mengekalkan kontraknya dengan Kementerian Dalam Negeri untuk membekalkan sistem bersepadu VLN.

Mengikut pertuduhan, Ahmad Zahid didakwa melakukan kesalahan itu di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Beliau juga didakwa atas 33 pertuduhan alternatif di bawah Seksyen 165 Kanun Keseksaan, iaitu beliau didakwa atas kapasitinya sebagai menteri dalam negeri menerima rasuah berjumlah S$13.56 juta berhubung sistem VLN antara 2014 dan 2017.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya wang tunai SG$1,150,000; RM3.125 juta; 15,000 Swiss Franc dan US$15,000 daripada syarikat sama yang diketahui mempunyai kaitan dengan tugas rasmi beliau.

Ahmad Zahid didakwa melakukan kesalahan itu di sebuah rumah di Country Heights Kajang antara Jun 2015 dan Oktober 2017.

Dalam petisyen rayuan difailkan pada 29 Dis tahun lepas, pihak pendakwaan mengemukakan 14 alasan tertumpu kepada dapatan fakta dan undang-undang yang dibuat oleh hakim Mahkamah Tinggi mengenai persoalan sama ada berlakunya pemberian dan penerimaan wang secara rasuah dalam kes tersebut.


Pengangkutan awam: Ka Siong patut lebih profesional, balas Chin Tong

Setelah disifatkan sebagai hipokrit kerana mengkritik masalah pengangkutan awam dan lalu lintas, Timbalan Setiausaha Agung DAP Liew Chin Tong menasihatkan Menteri Pengangkutan Datuk Seri Wee Ka Siong menjadi lebih profesional dalam mengatasi masalah kesesakan.

Menurutnya Ka Siong perlu bersikap rasional dan profesional dalam mencari titik penyelesaian berhubung masalah pengangkutan awam dan kesesakan lalu lintas yang berlaku di Lembah Klang.

Ahli Dewan Undangan Negeri Perling, Johor itu mengingatkan Ka Siong bahawa masalah kesesakan yang berlaku, khususnya di Lembah Klang adalah suatu fakta yang tidak dapat dinafikan.

“Kesesakan lalu lintas adalah nyata dan dirasai oleh semua rakyat Malaysia. Satu-satunya jalan keluar untuk mengurangkan kesesakan adalah dengan mendapatkan lebih ramai rakyat Malaysia untuk beralih kepada pengangkutan awam.

“Tetapi pengangkutan awam, terutamanya bas, perlu diberi subsidi dan disediakan dengan bilangan yang mencukupi, menepati masa dan keselesaan.

“Jadi Menteri Pengangkutan harus tenang, profesional dan rasional kerana kesesakan lalu lintas adalah masalah semua rakyat Malaysia. Jadi mari kita buat perbincangan yang lebih rasional,” katanya dalam kenyataan hari ini mengulas kenyataan Ka Siong yang turut menganggap kerajaan Pakatan Harapan (PH) sebelum ini antipengangkutan awam.

Sabtu lalu, Ka Siong membidas Chin Tong kerana mengkritik kerajaan yang didakwa kurang berusaha dalam menyelesaikan isu kesesakan lalu lintas.

Menggelar Liew sebagai ‘hipokrit’, Presiden MCA itu mempersoalkan tindakan kerajaan PH sebelum ini yang menangguhkan beberapa projek pengangkutan awam.

Ini termasuk projek Kereta Api Berkelajuan Tinggi (HSR) Kuala Lumpur-Singapura, Pautan Sistem Transit Rapid (RTS) Johor Bahru-Singapura, dan Projek Landasan Berkembar Elektrik Gemas-Johor Bahru (PLBEGJB).

Berita berkaitan: Ka Siong kata Chin Tong hipokrit isu kesesakan lalu lintas

Mengulas lanjut, Chin Tong menyangkal dakwaan Ka Siong bahawa kerajaan PH bersikap antipengangkutan awam dengan menyenaraikan sumbangan mereka ketika memerintah selepas memenangi Pilihan Raya Umum 2018.

Menurutnya PH berjaya meletakkan pengangkutan awam di bawah bidang kuasa Kementerian Pengangkutan berbanding Jabatan Perdana Menteri dan Kementerian Pembangunan Usahawan ketika pentadbiran kerajaan terdahulu.

“Malah program pas perjalanan tanpa had My50 dan My100 yang diperkenalkan oleh bekas Menteri Pengangkutan, Anthony Loke Siew Fook cukup popular sehingga diteruskan semasa pentadbiran bekas Perdana Menteri, Tan Sri Muhyiddin Yassin dan kini Datuk Seri Ismail Sabri Yaakob,” katanya.